Kajian Saintis Dapati Jerung Mampu Cipta Persahabatan Dengan Jerung Lain

Sebut saja jerung, ramai membayangkan ia sebagai pemangsa marin yang ga.n.as terima kasih kepada filem seperti Jaws dan Deep Blue Sea. Di sebalik semua itu, satu kajian mendedahkan ia bukan pemburu solo seperti disangka ramai pihak. Sebaliknya, ia sebenarnya haiwan yang sosial seperti haiwan-haiwan lain.

Dalam satu kajian tahun 2020 yang diterbitkan dalam jurnal Proceedings of the Royal Society B, mereka mendapati jerung-jerung terumbu sentiasa kembali ke komuniti jerung yang sama tahun demi tahun. Berdasarkan kajian yang berlangsung selama empat tahun itu, jerung-jerung berkenaan turut memilih jerung mana sebagai temannya dengan sesetengah ‘persahabatan’ berterusan sepanjang kajian dijalankan.

Selain laporan kajian tersebut, satu lagi laporan kajian yang diterbitkan dalam jurnal Scientific Reports turut membangkitkan perkara sama. Para penyelidik mendapati jerung-jerung harimau di perairan pantai timur Amerika Syarikat mempunyai hubungan sosial yang rumit. Penulis kajian Danielle Hauslee mendapati hubungan sosial sebegini hanya dapat dilihat dalam sesetengah haiwan mamalia seperti cimpanzi.

Dalam kajian yang dibuat pada 2016, pasukan penyelidik diketuai Hauslee mendapati jerung-jerung yang ditag dengan alat perakam mempunyai ribuan interaksi dengan jerung-jerung lain. Sesetengah interaksi kadang-kadang berlangsung sehingga empat hari. Bagi Jasmin Graham dari Makmal Marin Mote di Sarasota, Florida, ini sudah cukup menghentikan mitos bahawa jerung merupakan pemburu solo. Tambahnya, ini menunjukkan personaliti dan kehidupan sosial mereka sebenarnya lebih mirip kepada manusia daripada apa yang disangka.

Tidak diketahui apa faktor mendorong jerung-jerung ini. Tetapi Chris Lowe dari Makmal Jerung, California State Long Beach percaya ia didorong oleh lambakan makanan dan perubahan iklim. Ini berdasarkan pemerhatian tingkah laku 53 jerung Great White juvenil yang ditag antara perairan San Diego dan Santa Barbara pada 2020.

Hasil pemerhatian mereka mendapati walaupun jerung-jerung ini menjarakkan diri sekitar 30 kaki antara satu sama lain, jerung-jerung ini didorong oleh lambakan ikan pari di kawasan berkenaan. Selain itu, dengan berenang berhampiran kawasan pantai, jerung-jerung muda ini dapat mengelak daripada menjadi mangsa pemangsa lain seperti ikan jerung yang lebih besar.

Laporan kajian-kajian ini bagaimanapun tidak menyatakan sama ada jerung-jerung memburu secara berkumpulan atau tidak. Tetapi dalam sesetengah kes, ada jerung memilih memburu secara berkumpulan seperti jerung lembu. Jerung ini dikatakan berkumpul secara beramai-ramai bila melihat kumpulan ikan yang besar seolah-olah mengepung ikan-ikan ini daripada melarikan diri.

Selain faktor lambakan makanan dan kawasan perairan yang lebih panas, jerung-jerung turut berkumpul kerana sukakan arus sesetengah perairan. Dalam satu kajian yang ditulis Penjelajah National Geographic Yannis Papastamatiou baru-baru ini, jerung-jerung terumbu kelabu dilihat meluncur arus ombak. Jerung-jerung ini dilihat meluncur bersama sekaligus memberi peluang kepada mereka menjimatkan tenaga dan tidur seketika. Papastamatiou percaya kajian ini boleh diaplikasikan di perairan-perairan lain dan menjelaskan mengapa jerung-jerung memilih sesetengah perairan.

Faktor personaliti turut menjelaskan bagaimana sesetengah jerung berjaya dan bermandiri di perairan laut yang luas. Misalnya, bagi jerung lemon juvenil, sesetengah mempunyai personaliti unik sekaligus mempengaruhi bagaimana ia berinteraksi dengan jerung-jerung lain. Jerung lemon yang hidup di habitat semulajadinya menunjukkan pelbagai tingkah laku sosial. Ada yang berinteraksi kerap tanpa sebarang sebab tetapi ada juga yang memilih bersendiri.

Bagi jerung yang suka meneroka kawasan sekitarnya termasuk berenang merentasi jarak yang lebih jauh untuk mencari makanan, ia membuatkan jerung ini lebih cepat membesar dan matang. Tetapi jenis personaliti ini terpaksa membayar harga mahal termasuk peluang kemandirian yang rendah. Ini kerana jerung sebegini mudah menjadi mangsa pemangsa lain termasuk jerung-jerung besar.

Dengan kajian-kajian yang didedahkan di atas, ia mengundang persoalan berapa banyak rahsia jerung yang masih belum diketahui komuniti saintifik. Ini kerana kajian tentang jerung masih lagi baru dan sekitar 20 tahun. Ini berikutan kekurangan dana penyelidikan tentang jerung dan reputasi buruk haiwan itu terima kasih kepada budaya popular seperti Jaws.

RUJUKAN:

Haiken, Melanie. (2021). Sharks form years-long ‘friendships,’ dispelling ‘lone shark’ myth. National Geographic. Diambil dari https://www.nationalgeographic.com/animals/article/sharks-form-years-long-friendships-dispelling-myths


1936: Tahun Dimana UK Ditadbir Oleh Tiga Orang Raja

Mengambil tempoh yang lama atau singkat bagi naik dan turunnya seorang penguasa dalam sesebuah monarki sememangnya adalah topik yang menarik untuk dibahaskan dalam untaian sejarah dunia. Jika diperhatikan, ada penguasa yang bernasib baik kerana dapat bertakhta selama puluhan tahun lamanya sepertimana Raja Louis XIV yang memegang takhta selama selama 72 tahun dan 110 hari. Dalam pada itu, ada juga penguasa yang kurang bernasib baik misalnya Raja Louis XIX, baginda hanya dapat memegang tampuk pemerintahan pemerintahan selama lebih kurang 20 minit sahaja lantas menjadikan baginda antara monarki yang tersingkat di dunia.

Satu lagi contoh penguasa yang wajar diberi perhatian bila kita bercakap soal sejarah perwarisan takhta ialah monarki British. Terlebih dahulu, mari kita lihat Ratu Victoria dalam hal ini. Siapa sangka bahawa tempoh pemerintahan Ratu Victoria juga boleh tahan panjang iaitu kira-kira 64 tahun lamanya. Baginda mula memegang tampuk pemerintahan ketika berumur 18 tahun iaitu dari tahun 1837 sehinggalah kemangkatannya pada umur 81 tahun pada 1901.

Era pemerintahan Ratu Victoria secara umumnya dikenali sebagai Era Victoria, dimana pada era inilah Empayar British berada pada kemuncak kekuasaanya. Disebabkan tempoh pemerintahan Ratu Victoria yang agak panjang, pewarisnya iaitu Raja Edward VII terpaksa menunggu hampir 60 tahun lamanya untuk ditabalkan sebagai Raja United Kingdom, oleh yang demikian, Raja Edward VII telah dinobat sebagai pewaris paling lama menunggu untuk menaiki takhta. (Rekod ini kemudian dipecahkan oleh cicitnya, Putera Charles).

Namun terdapat satu kisah unik berkaitan sejarah perwarisan takhta yang melibatkan monarki British ini. Kisah unik yang dimaksudkan adalah United Kindom pernah mengalami tiga kali perubahan takhta yang berlaku serentak pada tahun yang sama. Peristiwa bersejarah yang berlaku pada tahun itu sekaligus memberikan rakyat British pengalaman untuk merasai bagaimana rasanya ditadbir oleh tiga individu yang berbeza pada tahun yang sama. Tahun tersebut ialah tahun 1936.

Tirai tahun ini dibuka dengan sapaan duka taktala Raja George V mangkat pada tanggal 20 Januari 1936. Dengan kemangkatan Raja George, lembaran baru seolah-olah telah kunjung tiba dengan pertabalan raja yang baru iaitu Edward VIII. Namun, indah khabar dari rupa, dek konflik dalaman yang kian merosakkan imej monarki, akhirnya Raja Edward VIII terpaksa melepaskan takhtanya secara mengejut pada bulan Disember, sekalius memberi laluan kepada adiknya iaitu Raja George VI untuk memenuhi kekosongan takhta tersebut. Disebabkan peristiwa-peristiwa ini, UK pada tahun 1936 telah mencipta sejarah dengan mempunyai tiga raja dalam masa setahun.

George V atau nama sebenarnya George Frederick Ernest Albert lahir dan dibesarkan sewaktu zaman kegemilangan pemerintahan nendanya, Ratu Victoria. Sejurus nendanya mangkat pada tahun 1901, tiba pula giliran ayahandanya iaitu Edward VII untuk menaiki takhta pemerintah setelah berjanggut menunggu. Pada tahun 1910, ayahandanya pula mangkat lalu secara automatiknya giliran Raja George VI pula untuk menaiki takhta. Baginda ditabalkan pada tarikh 6 Mei 1910.

Antara perkara besar yang dilakukan Raja George V sepanjang bergelar raja adalah mengubah nama dinasti baginda pada tahun 1917. Hal ini demikian, ketika Perang Dunia Pertama meletus, sentimen anti-Jerman sedang marak membakar dikalangan rakyat British. Impaknya, rakyat sering berdemonstrasi serta menyerang kedai-kedai yang memiliki nama Jerman bahkan orang yang mempunyai nama Jerman juga dibelasahnya. Oleh itu, bagi mengelakkan monarki British turut menjadi sasaran kebencian rakyat, makanya Raja George V cepat-cepat mengubah nama dinasti baginda yang juga mempunyai unsur Jerman iaitu Saxe-Coburg And Gotha kepada nama yang ‘mesra’ Inggeris iaitu Windsor.

Sewaktu tahun-tahun terakhir pemerintahannya, baginda sering mengalami masalah kesihatan yang berpunca daripada tabiat tidak sihatnya yang gemar merokok. Selepas kemangkatannya, Raja George VI digantikan oleh anak sulungnya iaitu Edward VIII.

2.Raja Edward VIII (20 Januari– 11 Disember 1936)

Menurut catatan, Raja Edward VIII atau nama penuhnya Edward Albert Christian George Andrew Patrick David mula memegang takhta dari 20 Januari 1936 sehingga 11 Disember 1936.  Akibat terpalit dengan krisis, Raja Edward VII hanya sempat berada di tampuk kekuasaan selama 326 hari sahaja. Menjadikan baginda antara penguasa yang paling singkat tempoh pemerintahannya dalam sejarah British.

Raja Edward VII dikatakan sebagai raja yang tidak ikhlas dalam menjalankan tanggungjawabnya, malah latar belakang peribadinya juga menunjukkan bahawa baginda memang tidak berminat untuk menduduki takhta pemerintah. Sebaliknya, Raja Edward VII merupakan seorang rasis, gemar berfoya-foya dan bergelumang dengan skandal yang sedikit sebanyak telah merosakkan reputasinya sebagai monarki.

Selain itu, sewaktu menjadi Prince Of Wales, Raja Edward VIII juga sering ditegur oleh ayahandanya kerana gemar mencampuri urusan politik kerajaan. Kemuncak kepada kealpaan Raja Edward VII adalah ketika baginda membuat satu keputusan yang agak kontroversi iaitu berhajat untuk mengahwini seorang wanita dari Amerika Syarikat yang bernama Wallis Simpson.

Stanley yang merupakan Perdana Menteri UK pada waktu itu menentang sekeras-kerasnya permintaan Raja Edward VIII. Baldwin menegaskan bahawa perkahwinan dengan seorang wanita yang telah bercerai berpotensi menimbulkan masalah kepada monarki. Selain itu, Raja Edward VIII juga menerima tentangan daripada gereja England kerana perkahwinan dengan seorang janda dimana bekas pasangannya masih hidup adalah tidak dibenarkan, tambahan pula, baginda juga merupakan ketua gereja England. Adalah ironi bagi seorang ketua gereja untuk melawan hukum dan prinsip yang dipegang olehnya sendiri.

Jadi adakah patut seorang ketua melanggar prinsip dan peraturan organisasinya? Oleh hal yang demikian, Edward VII sedar bahawa dia perlu berhati-hati membuat keputusan dalam hal ini. Edward VIII juga maklum jika dia berkeras juga ingin berkahwin dengan Wallis, Perdana Menteri serta seluruh kabinetnya akan meletakkan jawatan sekaligus berpotensi untuk menyahstabilkan negara. Bagi mengelakkan krisis ini melarat, Raja Edward VIII telah membuat keputusan untuk melepaskan takhtanya lantas menjadikan baginda satu-satunya raja dalam sejarah British yang meletakkan takhta secara sukarela.

Selepas itu, Edward VIII telah dibuang ke Perancis dan berkahwin dengan Wallis pada 3 Jun 1937 dengan majlis perkahwinan yang agak hambar tanpa kehadiran walau seorang pun ahli kerabatnya. Edward VIII menghabiskan sisa hidupnya di Perancis sehingga dia mangkat pada tahun 1972.

3.Raja George VI (11 Disember 1936 – 6 Februari 1952)

Raja George VI atau nama pangjangnya Albert Frederick Arthur George telah ditabalkan sebagai raja sejurus perletakan takhta oleh abangnya iaitu pada 11 Disember 1936 sehingga kemangkatannya pada tahun 1952. Menjadi raja bagi keseluruhan Empayar British adalah mimpi buruk bagi Raja George VI. Manakan tidaknya, Raja George VI merupakan seorang yang pemalu dan kurang bersosial serta mempunyai masalah gagap.

Sebaliknya, baginda lebih gemar dengan kehidupannya sewaktu bergelar Duke Of York, iaitu hanya menjalani kehidupan berkeluarga bersama isteri dan dua orang puterinya. Namun, dengan batu bebanan yang telah dihempaskan oleh abangnya, George VI sedar bahawa dia harus memikulnya bagi membaiki semula reputasi monarki yang telah dirosakkan oleh Edward VIII.

Ketika Perang Dunia Kedua sedang rancak berlangsung. Istana Buckingham telah dibom oleh tentera Nazi sehingga menyebabkan Raja George VI hampir terbunuh. Impak daripada pengeboman ini,selain merosakkan struktur binaan Istana Buckingham, ia juga telah melonjakkan populariti monarki dikalangan rakyat British. Hal ini dikatakan demikian kerana, keluarga diraja juga dilihat tidak terkecuali daripada menjadi mangsa kepada bahana perang yang melanda pada waktu itu.

Selepas peperangan berakhir, Raja George VI dapat menyaksikan sedikit demi sedikit tiang empayar yang didirikan oleh moyangnya tumbang. Hal ini demikian kerana, peperangan telah melemahkan United Kindom dari segenap aspek, lantas menyebabkan mereka tidak lagi berupaya untuk mentadbir keseluruhan empayar seperti sebelum ini. Ini telah menyebabkan satu-persatu tanah jajahan mereka terpaksa diberi kemerdekaan. Pada tahun-tahun terakhir pemerintahannya, Raja George dibelenggu dengan masalah kesihatan yang berpunca dariapda tabiat merokoknya lalu mangkat pada tahun 1952. Baginda digantikan oleh Elizabeth II.

RUJUKAN

Weir, Alison (1996). Britain’s Royal Families: The Complete Genealogy, Revised Edition. London: Random House.

Cannadine, David (2014), George V: The Unexpected King

Williams, Susan (2003). The People’s King: The True Story of the Abdication. London: Allen Lane

Bradford, Sarah (1989). King George VI. London: Weidenfeld and Nicolson.

Ciara.Berry. (2016, February 26). Saxe-Coburg-Gotha. The Royal Family. Diambil daripada https://www.royal.uk/saxe-coburg-gotha

Panayi, P. (1989). “Anti-German Riots in London during the First World War”. German History.


Lelaki Sedu Tidak Putus Selama 68 Tahun

Normal jika kita makan benda pedas atau makan terlalu laju, kita akan tersedu. Kebiasaannya, ia akan berlaku selama beberapa saat atau minit sebelum ia berakhir. Tetapi bagi seorang lelaki bernama Charles Osborne, dia perlu mengharunginya selama 68 tahun sehingga ia direkodkan dalam Buku Rekod Dunia Guinness!

Lahir pada 1893, lelaki ini mula mengalami sedu semasa sedang menimbang seekor babi. Kejadian tersebut berlaku di sebuah ladang berhampiran Union, Nebraska pada 13 Jun 1922. Semasa sibuk menggantung babi seberat 350 paun itu sebagai persediaan untuk dilapah, tiba-tiba Osborne terjatuh ke lantai.

Pada mulanya, dia rasa tidak apa-apa. Tetapi selepas menjalani pemeriksaan dengan seorang pakar perubatan bernama Dr Terence Anthoney, Osborne diberitahu salur darah di otaknya yang bersaiz pin pecah – lebih tepat satu bahagian kecil yang terletak pada bahagian pangkal otak. Dr Anthoney percaya disebabkan kecederaan pada bahagian tersebut, ia menjadi pencetus sedu yang dialaminya.

Untuk beberapa dekad pertama, Osborne mengalami sedu sebanyak 40 kali sehari. Tetapi selepas dia beradaptasi dengan keadaannya itu, dia hanya mengalami sedu sebanyak 20 kali sehari. Walaupun kadar sedu yang dialaminya itu berkurangan sehingga setahun sebelum kematiannya, ia masih lagi membuatkan Osborne merasa tidak selesa. Secara keseluruhan, dia mengalami sedu sebanyak 430 juta kali sehingga 1991. Ya, anda tidak rabun. 430 JUTA KALI!

Bukan tidak ada ikhtiar yang diusahakan oleh peladang itu. Tetapi semua cara yang dicadangkan oleh pakar-pakar perubatan tidak berhasil dari minum air hinggalah bernafas dengan perlahan. Satu-satunya cara yang diketahui Osborne sebagai berkesan ialah dengan meletakkannya dalam kebuk yang diisi gas oksiden dan karbon monoksida. Tetapi kaedah ini memerlukannya bernafas dengan gas beracun – satu perkara yang boleh saja membunuhnya.

Atas sebab itu, satu-satunya alternatif Osborne ialah mempelajari satu teknik pernafasan khas bagi mengurangkan bunyi ‘hic’ (bunyi sedu). Caranya ialah meregangkan dadanya sebanyak tiga atau empat kali setiap minit dan bernafas bagi setiap selangan sedu. Kaedah sebegini memang menyeksakan tetapi sekurang-kurangnya Osborne tidak lagi mendengar bunyi sedu setiap kali dia tersedu.

Kes Osborne menarik perhatian ramai pakar perubatan dengan setiap pakar mempunyai teori tersendiri mengapa sedunya tidak hilang-hilang. Ada mendakwa ia berlaku disebabkan kecederaan rusuk yang dialaminya selepas terjatuh akibat kemalangan mengangkat babi pada 1922. Ada pula mendakwa ia dicetuskan oleh penyakit strok lebih-lebih lagi jika dipadankan dengan simptom seperti sakit dada dan pening kepala.

Yang pasti, sedu berpanjangan seperti yang dialami Osborne boleh mengakibatkan si penghidap merasa letih dan berdepan kehilangan berat badan. Perkara ini disedari Osborne kerana sedu mengakibatkan dia sukar menelan makanan. Justeru, bagi mengatasi masalah itu, makanannya terpaksa dikisar bagi membolehkan dia menikmati setiap hidangan yang disediakan. Tambah menyukarkan pakar-pakar perubatan ialah punca sedu berpanjangan  berbeza mengikut kes-kes yang berbeza.

Antara contoh punca yang mencetuskan sedu berpanjangan ialah kanser, diabetis, kerosakan saraf atau pemberian ubat tertentu. Salah satu kes sedu berpanjangan yang diketahui baru-baru ini membabitkan Presiden Brazil Jair Bolsonaro. Bolsonaro didakwa mengalami sedu berpanjangan selama 10 hari pada tahun lepas sehingga terpaksa dimasukkan ke hospital. Beliau percaya punca sedu yang dialaminya ialah ubat-ubat tertentu yang diambil bagi membantu pemulihannya selepas menjalani proses pembedahan gigi.

Di sebalik perkembangan terbaru dalam dunia perubatan, masih tiada lagi ubat yang sesuai untuk penghidap sedu berpanjangan. Dalam sesetengah kes, ada doktor yang menggunakan sedatif sebagai cara menghentikan sedu tetapi itu membuatkan si penghidapnya merasa mengantuk. Pada akhirnya, setiap doktor mempunyai cara tersendiri dalam merawat sedu di mana ia turut dipengaruhi pengalaman peribadi mereka.

Kisah sedu berpanjangan yang dialami Osborne bukan sekali menarik perhatian media arus perdana. Kisahnya pernah disiarkan di rancangan radio Robert Ripley’s Believe It or Not dan program televisyen The Tonight Show Starring Johnny Carson. Ini mendorong orang ramai menulis surat bagi menyatakan rasa simpati terhadap Osborne dan menawarkan pelbagai tips untuk menghilangkan sedu yang dialaminya. Walaupun menghargai sentimen mereka, sedu yang dialaminya masih menggila.

Tetapi akhirnya, pada tahun 1990, sedu yang dialami Osborne hilang secara misteri. Tidak diketahui apa puncanya tetapi ia sekurang-kurangya memberi kedamaian yang dicarinya untuk sekian lama. Di sebalik penderitaan sedu selama 68 tahun, Osborne menjalani kehidupan yang baik dengan dia pernah berkahwin sebanyak dua kali dan dikurniakan lapan orang cahaya mata. Pada Mei 1991, dia kembali menemui Penciptanya selepas dihantui sedu selama berpuluh-puluh tahun.

RUJUKAN

Felton, J. (2021, 15 Julai). The Man Who Had Constant Hiccups For 68 Years Straight. IFLScience.

B. Gormly, K. (2022, 13 Jun). The Curious Case of Charles Osborne, Who Hiccupped for 68 Years Straight. Smithsonian Magazine.


Membantah Tan Cheng Wooi Yang Kata ALLAH Menyembah Sesuatu

Tidak pasti bagaimana hantaran 16 Ogos boleh timbul semula
beberapa bulan kemudiannya. Agaknya betul apa yang orang cakap: apa yang
diletakkan dalam Internet takkan mungkin hilang selagi tidak dihilangkan kalau
boleh dihilangkan. Dan perkara ini tidak langsung memerlukan Zakir Naik untuk
jelaskan. Sesiapa yang berakal dan berilmu berkaitan dengan bidang berkenaan
boleh mengulas secara rapi.

Berdasarkan sebuah gambar yang dihantarkan Tan Ch’eng Wooi,
Allah dipersoalkan kerana menyembahkan Nabi Muhammad SAW. Dalam ayat 33:56,
firman-Nya mengatakan: “Sesungguhnya
Allah dan para malaikat menyembahkan rasul. Wahai orang beriman, sembahkanlah
dia (Muhammad) dan hormatinya dengan salam.” Ayat palsu ini boleh juga
mendatangkan maksud bahawa Allah dan para malaikat berdoa untuk rasul. Dan
persoalan diletakkan Tan Ch’eng Wooi ialah kepada
siapa Allah sedang menyembah/berdoa?

Ciri-ciri ketuhanan Allah itu sangat jelas. Dia tidak ada
keperluan (needs) mahupun keinginan (desires). Dan definisi “doa” (pray) itu
sendiri meletakkan ketuhanan-Nya dalam darjat hamba Tuhan. Bermakna apa yang
disampaikan ialah Allah telah turun darjat.

FIRMAN SEBENAR
dalam al-Qur’an berkaitan dengan ayat tersebut sebenarnya JAUH BERBEZA. Perlu dijelaskan bahawa ayat 33:56 ibaratkan
ditafsirkan oleh seorang yang mabuk dengan niat untuk mencetuskan kebencian.
Menurut tafsir Sheikh Abdullah bin Muhammad (Basmeih), yakni seorang ulama
Yaman tersohor yang sangat handal perihal penafsiran Qur’an, ayat tersebut mengatakan:

“Sesungguhnya Allah dan malaikat-Nya
berselawat (memberi segala kebaikan dan
penghormatan) kepada Nabi (Muhammad s.a.w.); wahai orang-orang yang
beriman, berselawatlah kamu kepadanya serta ucapkanlah salam sejahtera dengan
penghormatan yang sepenuhnya.”

Di sini jelas bahawa Allah memberikan segala kebaikan kepada
Muhammad SAW dan para malaikat pula memberikan penghormatan. Mufti Taqi Usmani
menafsir dalam bahasa Inggeris pun dalam nada yang sama. Tidak pasti bagaimana
Tan Ch’eng Wooi melakarkan kesimpulan bahawa Allah sedang berdoa.

Tuhan tidak sama sekali boleh berdoa.


Imam Ghazali – Hujjatul Islam

Semua mengenali Imam al-Ghazali sebagai seorang ulama bukan saja dalam bidang tasawuf tetapi juga dalam bidang fiqh dan falsafah. Berikutan jasanya yang besar kepada umat Islam, beliau diberi gelaran Mujaddid dan Hujjatul Islam. Antara karyanya yang paling ulung ialah kitab Ihya Ulumuddin yang terus menjadi rujukan umat Islam hari ini. Namun, siapa sebenarnya Imam al-Ghazali pada pandangan sejarah?

Imam
al-Ghazali atau nama sebenarnya Muhammad bin Muhammad al-Ghazali dilahirkan di
Tabaran/Ghazalah, Tus, Iran pada tahun 1056 (pandangan sejarawan moden) atau
1058 (pandangan Ibnu Jauzi rahimahullah). Beliau diberi gelaran al-Ghazali
kerana pertama, ia merujuk kepada tempat kelahirannya di Ghazalah atau merujuk
kepada pekerjaan bapanya sebagai seorang penenun dan penjual kain tenun. Imam
al-Ghazali turut dikenali dengan nama Abu Hamid kerana pernah mempunyai seorang
anak lelaki bernama Hamid yang meninggal dunia semasa kecil.

Beliau
datang dari sebuah keluarga yang miskin dari segi material tetapi kaya dari
segi kasih sayang. Bapanya yang merupakan seorang ulama sufi yang warak
berharap putera-puteranya iaitu Muhammad dan Ahmad menjadi seorang ulama yang
arif dan soleh. Dan melihat kepada senarai guru yang didampingi Imam
al-Ghazali, nyatalah tahap ilmu beliau bukan calang-calang. Beliau pernah
berdamping dengan Dhiauddin Abdul Malik al-Juwaini semasa berada di Naysabur
sehinggalah gurunya meninggal dunia pada 20 Ogos 1085. Selepas pemergian
gurunya, Imam al-Ghazali dijemput oleh Nizam al-Mulk, seorang wazir terkemuka
dari kerajaan Saljuk ke Baghdad dan dilantik menjadi sebahagian daripada tenaga
pengajar Madrasah Nizamiyyah yang diasaskan oleh wazir berkenaan.

Pada satu
ketika dalam kehidupannya, Imam al-Ghazali berhadapan dengan isu keyakinan
sehingga memaksa beliau meletak jawatan dari Madrasah Nizamiyyah dan
meninggalkan Baghdad atas alasan mahu mengerjakan haji. Menurut penulis Duncan
B. Macdonald, beliau berbuat demikian kerana mahu mendapatkan pengalaman rohani
dan menginginkan pemahaman lebih mendalam terhadap al-Quran dan as-Sunnah.
Semasa pengembaraan ini, beliau pernah singgah di Baitulmaqdis, Damsyik, Makkah
dan Madinah pada tahun 1096. Sekembalinya Imam al-Ghazali dari pengembaraannya,
beliau kembali ke kampung halamannya di Tus untuk beruzlah selama beberapa
tahun. Walaupun beliau menolak sebarang jemputan sebagai pengajar atau
pensyarah, itu tidak menghalangnya memberi syarahan, menerima kehadiran orang
ramai sebagai tamu dan mengajar di institusi-institusi tertentu.

Selepas
Nizam al-Mulk meninggal dunia akibat dibunuh kumpulan Hashashin pada tahun
1092, peranan wazir digalas oleh Fakhr al-Mulk dan perkara pertama yang
diingininya ialah kembalinya al-Ghazali ke Nizamiyyah di Naysabur. Bimbang akan
gangguan dan kontroversi yang tercetus sekiranya beliau menolak,  al-Ghazali kembali ke Naysabur pada tahun
1106 dan menolak tawaran Dinasti Saljuk untuk kembali ke Baghdad atas jemputan
wazir Sultan Muhammad I dari dinasti berkenaan pada tahun 1110. Beliau
meninggal dunia pada 1111 di Tus.S

Imam al-Ghazali
berpendapat bahawa, untuk mendapat kebahagiaan hidup di dunia dan di akhirat,
seseorang itu hendaklah  mempunyai ilmu
dan diamalkan dengan baik dan ikhlas hanya kerana  Allah s.w.t. Dan jasanya terhadap umat Islam
terlalu banyak di mana ia diterjemahkan dalam pelbagai bentuk karya. Tahafut
al-Falasifah ialah sebuah kitab yang dihasilkan pada abad ke-10 Masihi sebagai
satu bentuk kritikan terhadap pendukung falsafah Aristotle yang wujud dalam
kalangan pemikir dan cendekiawan Islam ketika itu termasuk Ibnu Sina.

Tetapi itu tidak boleh mengatasi karya ulungnya, Ihya Ulumuddin. Ia meliputi semua bidang yang menjadi teras agama iaitu teologi, fiqh dan sufisme. Kitab yang dihasilkan Imam al-Ghazali ini merupakan antara kitab yang paling banyak dipetik teksnya selepas al-Quran dan hadis Nabi s.a.w. Ia dianggap karya ulung kerana berupaya menyatukan elemen sufisme dan mazhab Ahli Sunnah Waljamaah dalam bentuk satu panduan yang bersifat menyeluruh dan berguna dalam setiap aspek kehidupan seorang Muslim. Ia juga menjadi rujukan ramai cendekiawan termasuk Imam Nawawi rahimahullah yang berpandangan, “Sekiranya semua kitab berkenaan Islam itu hilang kecuali kitab Ihya, maka itu sudah cukup untuk menggantikan semuanya.”

Menerusi
karya-karyanya termasuk Ihya Ulumuddin, Imam al-Ghazali berjaya membetulkan
kesilapan ahli-ahli falsafah dan ahli kalam. Beliau menjelaskan kepada orang
Islam bahawa kepercayaan terhadap agama mereka bukanlah bergantung kepada  hipotesis-hipotesis yang tidak rasional
tetapi mesti bersandarkan  kepada
dasar-dasar yang teguh dan nyata. Beliau juga memberikan tafsiran yang bersifat
rasional tentang kepercayaan asas Islam sehingga kesahihannya atas dasar
rasionalisme tidak dapat dipersoalkan lagi sepanjang zaman. Selain itu, beliau
menerangkan hikmah setiap suruhan syariat dan memberikan konsep yang jelas
mengenai Islam sekaligus dapat menghilangkan segala keraguan mereka.

Imam
al-Ghazali juga turut meneliti kepercayaan semua kumpulan agama pada zaman itu
dan perbezaan antara mereka. Beliau menjelaskan had-had antara Islam dan kufur
dan had-had kebebasan pentafsiran. Usaha sebegini bukan saja mengurangkan
pertelingkahan antara kumpulan mazhab atau fahaman yang bertentangan, malah ia
turut membantu meluaskan pandangan alam rakyat pada sesebuah fahaman dan
kumpulan. Beliau juga menolak perbuatan taklid membabi-buta, menentang gejala
kejumudan dan menarik masyarakat kembali kepada Kitabullah da sunnah Rasul-Nya.
Imam al-Ghazali juga dilihat berjaya menghidupkan semula semangat ijtihad dan
mengkritik kumpulan-kumpulan yang membawa unsur yang bertentangan prinsip
akidah tauhid.

Beliau mengkritik
sistem pendidikan yang sedang merosot ketika itu dan mencadangkan sebuah sistem
yang baru sebagai ganti.  Kurikulum yang
wujud ketika itu mempunyai beberapa kelemahan seperti memisahkan elemen agama
dari ilmu bersifat duniawi dan memasukkan perkara-perkara yang dianggap
bertentangan dengan syariat menjadi sebahagian daripada kurikulum pendidikan.
Cadangan sistem sebegini pada awalnya ditentang oleh ulama kontemporari ketika
itu tetapi akhirnya menjadi antara legasi terhebat Imam al-Ghazali dalam dunia
pendidikan umat Islam hari ini.

Beliau telah membuat penilaian kritikal terhadap keadaan moral danagama masyarakat Islam waktu itu dan mencadangkan langkah-langkah untukmembuat pembaharuan. Ini telah membangkitkan semangat keislaman semula dalam masyarakat. Karyanya seperti Ihya Ulumuddin mengkritik keadaan moral masyarakat ketika itu dan menjelaskan setiap hal itu berkait dengan sebab-sebab sosial, seterusnya memberi kriteria moral Islam yang sebenarnya. Beliau juga tidak teragak-agak mengkritik secara bebas kerajaan yang wujud ketika itu dan mempengaruhi masyarakat agar tidak tunduk kepada penindasan tetapi berani untuk  menahan dan mengkritik penindasan. Usaha–usaha pengislahan ini tidak  terhad  kepada pembaharuan moral masyarakat Islam semata-mata. Sebaliknya, kebanyakan falsafah dan idea yang dibawa beliau ini menjadi teras sebuah dinasti Islam di Andalusia iaitu kerajaan al-Muwahidun.

Rujukan:

Haji Yussof, Abdul Salam. (2005).  Pujian dan kritikan terhadap Imam al-Ghazali.  Universiti Kebangsaan Malaysia. http://www.ukm.my/jmalim/images/vol_06_2005/abdul_salam_2005.pdf


The End Of ISIS

Selepas 5 tahun bermaharajalela, ISIS atau Da’ish (ad-Daulah al-Islamiyah fi al-Iraq wa ash-Sham) kini berada dalam hari-hari terakhirnya.

Sejak 9 Februari, perkampungan ISIS yang terakhir di Baghuz, Syria telah dikepung dan diserbu oleh Syrian Democratic Forces (SDF) bersama-sama tentera pakatan US. Pada 17 Februari, Donald Trump menerusi Twitter-nya mengisytiharkan bahawa “The Caliphate is ready to fall”.

Kalau pernah tengok cerita Downfall (cerita yang ada babak Hitler mengamuk tu), bolehlah nak bayangkan suasana suram dan desperate pejuang ISIS untuk mempertahankan wilayah terakhir mereka.

Cuma Abu Bakar al-Baghdadi, ketua ISIS yang menggelar diri sebagai “khalifah amirul mukminin” tak ada mengamuk macam Hitler. Entah ke mana hilang “khalifah”, yang tinggal ialah macai-macai yang bersedia menjadi korban.

Semasa kemuncak kuasanya, ISIS pernah menguasai 1/2 Syria dan 1/3 Iraq. Sekarang kawasan yang berada di bawah kawalan ISIS hanya sebesar “2 square miles”. 1 square mile = 2.6 kilometer persegi. Jadi 2 square miles tu 5.2 kilometer persegi. Lebih kurang Seksyen 7 Shah Alam. Itu je yang ISIS tinggal.

Dianggotai oleh ekstremis dari kumpulan Al-Qaeda cawangan Iraq dan juga bekas anggota Parti Baath (loyalis Saddam Hussein) yang memusuhi kerajaan Iraq yang didominasi oleh Syiah dan Kurdi, ISIS muncul sekitar Jun 2014 dengan mengambil kesempatan ke atas kerajaan Iraq yang lemah dan juga keadaan Syria yang kucar-kacir akibat perang saudara sejak tahun 2011.

Tidak seperti Al-Qaeda yang merancang untuk menguasai satu per satu negara sebelum mengisytiharkan khilafah, ISIS mendirikan khilafah terus di Syria dan Iraq dan memperluaskan wilayahnya dari situ. Mereka mendirikan ibu kota di Raqqa dan memerintah secara kejam demi merealisasi model negara “Daulah Islamiyah” yang mereka idamkan.

Kekejaman ISIS mencetuskan kemarahan komuniti dunia, dan kuasa-kuasa besar diseru untuk menamatkan krisis kemanusiaan tersebut. Mula-mula US macam acu tak acu menyerang ISIS, tapi selepas Rusia bercampur tangan pada September 2015 untuk membantu kerajaan Syria, US jadi bersungguh-sungguh dalam membantu militia Kurdi seperti SDF untuk melawan ISIS. Itu pun sebab US nak jadikan Kurdi sebagai bidak caturnya dalam percaturan kuasa serantau.

ISIS kena bantai teruk. Selepas kejatuhan Raqqa pada Oktober 2017 ke tangan SDF, ISIS dah kira gone case. Serangan SDF di Baghuz sekarang ialah last kopek peperangan terhadap ISIS.

Tapi persoalan timbul tentang apa yang patut dibuat dengan pejuang ISIS dan juga isteri anak mereka. Trump minta UK, Jerman dan Perancis “ambil balik” 800 pejuang ISIS yang ditahan oleh SDF dan US. Maksud Trump, pandai-pandailah korang settle, tugas aku dah selesai.

Kebanyakan pejuang ISIS adalah berasal dari Eropah, termasuk 3 negara tersebut. Tapi negara-negara tersebut mengalami dilema antara kemanusiaan dan keselamatan dalam membawa balik warganegara mereka.

Dalam 2-3 hari yang lepas, nama Shamima Begum memenuhi headline akhbar dan media sosial di UK. Shamima ialah warga UK yang telah menyertai ISIS pada tahun 2015 bersama-sama kawan satu sekolah, Amira Abase dan Kadiza Sultana.

Waktu tu Shamima baru berumur 15 tahun. Tapi dia dan kawan-kawan memilih untuk pergi ke Syria. Sebab menurut propaganda ISIS, berkahwin dengan pejuang ISIS itu satu bentuk jihad.

Shamima ditemui oleh wartawan The Times pada 13 Februari dalam kem pelarian Syria. Waktu tu dia tengah mengandung. Suaminya seorang pejuang ISIS yang dah kena tangkap. Kadiza dah mati dalam letupan. Amira hilang tanpa khabar berita.

Shamima telah melahirkan anaknya pada 16 Februari dan berhasrat untuk kembali ke UK. Tapi kerajaan UK cepat-cepat melucut kewarganegaraan Shamima. Negara asal ibu Shamima iaitu Bangladesh juga tidak menerima Shamima. Jadi sekarang dia dan anaknya menjadi “stateless person”.

Di US pun ada kes yang sama. Seorang warga US bernama Hoda Muthana telah ditemui di kem pelarian. Hoda pergi ke Syria selepas tamat pengajian sekolah menengah pada umur 20. Kini dia berumur 24 tahun dan mempunyai seorang anak yang berusia 18 bulan. 3 kali dia berkahwin dengan pejuang ISIS, ketiga-tiga sudah mati. Tapi sebaik saja tahu pasal berita Hoda, Trump dan Mike Pompeo telah melucutkan kewarganegaraannya.

Muslimah-muslimah muda ini ialah sebahagian daripada kaum Muslim Barat yang tertarik dengan ideologi ISIS. Sebagai golongan minoriti, mereka bukan saja rasa terasing dengan masyarakat mainstream malah mengalami kekosongan jiwa dan krisis identiti. Kesuburan Islam sebenarnya sangat bergantung kepada “community” dan “spirituality”. Kalau buat “public sphere” “private sphere” macam Eropah, maka itulah jadinya.

Ramai di kalangan pejuang ISIS ni juga terdiri daripada golongan mualaf atau “born-again Muslim”. Suami Shamima sendiri, Yago Riedjik ialah mualaf Belanda. Pejuang ISIS bernama Abu Talha al-Almani tu asalnya rapper Jerman bernama Deso Dogg. Umm Hussain al-Britani tu bekas penyanyi punk bernama Sally Jones. Born-again Muslim pula macam bekas pemain gitar kumpulan Ukays. Mereka lahir Muslim, tapi kesedaran tentang agama datang pada fasa hidup lebih lewat. Perkataan popular ialah “berhijrah”.

Kemunculan ISIS memberi mereka “sense of purpose”, mengisi kedahagaan mereka untuk “menebus dosa silam” dengan berjihad fi-sabillah. Tapi kekurangan ilmu membuat mereka tergelincir dari jalan yang benar. Mereka terpedaya dengan dakyah ISIS bahawa merekalah pasukan panji hitam yang muncul di akhir zaman, seperti yang diriwayatkan dalam hadis.

Berbanding Al-Qaeda, fitnah yang ditimbulkan oleh ISIS lebih damaging. Media dan akademia Barat memberi Al-Qaeda macam-macam label: terrorist, Islamist, jihadist, neo-Khawarij, tapi ini semua istilah kontemporari. ISIS pula membuat nama-nama seperti “Caliphate” dan “Islamic State” dipandang serong. Panji hitam Ar-Rayah yang mengandungi kalimah syahadah disamakan dengan simbol keganasan, sedangkan kalimah syahadah itu lambang akidah Islam.

Sekarang, para bekas pejuang ISIS perlu menghadapi realiti dan nasib sebagai stateless person. Ada yang melihat mereka tidak patut dihukum sampai begitu sekali, mereka pun mangsa keadaan, sekurang-kurangnya bagilah anak kecil mereka pulang. Ada yang berpendapat bahawa hukuman itu setimpal dengan kesalahan mereka sebagai pensubahat, dan kebanyakan mereka ini pun bukannya insaf tentang kesilapan mereka.

Tapi apa yang lebih merisaukan ialah samada pengakhiran ISIS ini akan mengulangi sejarah Afghanistan 30 tahun yang lalu.

Semasa pencerobohan Soviet ke atas Afghanistan dari tahun 1979-1989, Muslim dari seluruh pelusuk dunia juga menyahut seruan jihad untuk menentang penceroboh Soviet. Selepas Soviet meninggalkan Afghanistan pada Februari 1989, para bekas “mujahidin” ini kembali ke negara asal mereka dan meneruskan “perjuangan” mereka. Antara mereka ialah Osama bin Laden yang menubuhkan Al-Qaeda.

Dengan kejatuhan ISIS, ramai anggota ISIS telah kembali ke negara asal atau berpindah ke negara lain tanpa dikesan. Dan mereka ini berpotensi untuk melancarkan serangan, menghidupkan kembali ISIS, atau kembali ke pangkuan Al-Qaeda. Kalau di Asia Tenggara, mereka mungkin akan menyertai Abu Sayyaf atau Jemaah Islamiah, atau menubuhkan kumpulan baru.

Memetik kata-kata Winston Churchill: this is not the end, not the beginning of an end, but it’s just the end of a beginning.

The “end” of ISIS, mungkin akan menjadi “the beginning” kepada sebuah ancaman yang lebih besar dan lebih dahsyat.


Tentera Terracotta – Pengawal Abadi Makam Qin Shi Huang

Bagi
petani-petani China di Shaanxi pada tahun 1974, musim bunga tahun berkenaan
dianggap mencabar kerana sungai ketika itu kering dan perigi yang ada tidak
mampu lagi digunakan untuk keperluan pertanian dan ternakan. Justeru,
petani-petani ini mula mengorek perigi baru dan pada Mac, tiada siapa menyangka
apa yang dikerjakan mereka itu membawa kepada penemuan arkeologi terhebat abad
ke-20 yang disahkan pada Julai tahun sama: makam Maharaja Qin Shi Huang dan
tentera terracottanya!

Selepas
pasukan arkeologi dari Beijing mula melakukan kerja ekskavasi, apa yang
disangka hanya beberapa anggota tentera terracotta sebenarnya membawa kepada
sejumlah besar tentera terracotta yang dicipta oleh pembina makam baginda
sebagai pengawal makamnya. Menurut Jane Portal, seorang kurator Muzium British
untuk Pameran Maharaja Pertama berpandangan makam maharaja pertama China itu
dibina bagi membolehkan Qin Shi Huang terus berkuasa walaupun selepas meninggal
dunia. Walaupun kerja ekskavasi sudah mencecah 40 tahun dan ribuan jam dihabiskan
untuk kerja berkenaan, ramai pakar arkeologi berpandangan masih banyak perkara
tersembunyi berkenaan makam baginda ini.

Maharaja pertama China

Pada
tahun 221 Sebelum Masihi (BC), Qin Shi Huang atau nama sebenarnya Ying Zheng
muncul sebagai pemenang dalam konflik peperangan yang melanda China selama 250
tahun. Semasa era dekad perluasan kuasanya, baginda bukan saja mengilhak
wilayah-wilayah seperti Chu malah berjaya menundukkan kerajaan Zhao yang
menjadi duri dalam daging kepada kerajaan Qin yang diperintahnya ketika itu.
Selepas berjaya menyatukan semua wilayah di bawah satu pemerintahannya, Shi
Huang merasakan gelaran Raja Qin itu tidak sesuai dengan kekuasaan wilayah yang
dikuasainya. Justeru, gelaran maharaja diwujudkan dan baginda merupakan maharaja
pertama dari maharaja-maharaja China yang memerintah sehingga tahun 1930-an.

Semasa
era pemerintahan Shi Huang, baginda bertanggungjawab mengeluarkan standard mata
wang, ukuran dan berat. Baginda juga bertanggungjawab menyambung
wilayah-wilayah pemerintahannya melalui pembinaan jalan-jalan dan
terusan-terusan serta membina versi pertama Tembok Besar China. Bagaimanapun,
tempoh ini turut menyaksikan pelbagai kekejaman dilakukan demi memelihara
kesatuan wilayah pemerintahan baginda. Antara peristiwa yang dianggap penting
semasa era Shi Huang ialah peristiwa pembakaran buku dan pembunuhan
filsuf-filsuf China (213-212 BC). Dalam peristiwa itu, 460 atau 700 orang
cendekiawan mati dibunuh kerana ditanam hidup-hidup. Bagaimanapun, peristiwa
ini diragui ramai cendekiawan moden dan mereka beranggapan ia berkemungkinan
satu bentuk fitnah oleh Dinasti Han terhadap Dinasti Qin dan Shi Huang.

Dan
seperti digambarkan secara fiksyen dalam The Mummy: Tomb of the Emperor (2008),
baginda juga amat obses dengan kehidupan bersifat abadi dan ini didorong oleh
motivasi terlepas dari menjadi sasaran tiga cubaan pembunuhan. Bukan seorang
dua cendekiawan dihantar untuk mengkaji cecair yang memanjangkan hayat dan ada
juga dihantar menyeberangi Laut Timur untuk mencari Penglai atau bumi orang
yang hidup abadi. Tetapi semua usaha itu berakhir dengan kegagalan dan Shi
Huang memilih membina sebuah kompleks makam yang besar untuk dirinya. Projek
tersebut sudah mula digerakkan pada tahun-tahun awal pemerintahannya.

Untuk
menjayakan usaha ini, sebuah daerah baru dibuka dan 30,000 keluarga dipaksa
berpindah ke wilayah kita kenali sebagai Shaanxi. Mereka diberi satu tugas:
laksanakan pembinaan makam diraja terbesar yang pernah disaksikan dalam sejarah
China. Tetapi dengan masa terus berjalan, Shi Huang sedar pembinaan makam ini
tidak akan selesai mengikut tempoh yang dimahukannya. Ini mendorong baginda
mengarahkan lebih ramai buruh paksa diambil untuk menyelesaikan pembinaan makam
ini. Yang pasti, Shi Huang akan diingati lama selepas kemangkatan baginda
menerusi makamnya dan tentera terracotta yang menjadi pengawal kompleks
berkenaan.

Kompleks makam Shi Huang

Kompleks
makam baginda sebenarnya merupakan sebuah kompleks makam beberapa tingkat
dengan keluasan 38 hingga 60 kilometer persegi. Buat masa ini, makam Shi Huang
belum lagi diekskavasi tetapi dengan kehadiran tentera terracottanya, ia
menjadikan makam baginda sebagai makam terhebat di dunia. Makam baginda yang
sebenar merupakan sebuah piramid tiga tingkat dengan ketinggian 60 meter dan
dikelilingi oleh dua tembok berganda.

Menurut
legenda, Shi Huang turut menyimpan khazanah yang hebat dalam makamnya tetapi
turut menyelitkan pelbagai jenis perangkap bagi sesiapa yang cuba
menghampirinya. Sima Qian mencatatkan dalam karya Shijinya, “Lebih 700,000
banduan dipaksa bekerja di situ. Mereka menggali tiga kolam, mengisinya dengan
cecair perak dan memastikan makam terpelihara. Rumah-rumah, pegawai-pegawai,
barangan berharga dan ganjil dipindah masuk ke dalamnya. Shi Huang turut mengarahkan
golongan artisan menghasilkan busur silang yang boleh diaktifkan menerusi
mekanisme tertentu di mana sesiapa yang melaluinya akan dipanah terus. Mereka
turut menggunakan merkuri untuk menghasilkan sungai-sungai dan laut yang
beredar secara mekanikal. Pada bahagian siling ialah objek-objek cakerawala
manakala objek di lantai pula merujuk kepada mercu tanda tempatan.”

Lantai
kompleks dengan model geografi dan alam semesta yang dicat simbolik dengan
statusnya sebagai anak syurga dan wakil dewa-dewi di bumi. Menerusi catatannya,
Qian mendapati gundik-gundik Shi Huang turut ditanam bersama maharaja
berkenaan. Golongan artisan dan buruh-buruh yang terlibat turut ditanam bersama
bagi mengelakkan rahsia khazanah Shi Huang terus kekal sebagai rahsia selama-lamanya.

Bagi
tentera terracotta pula, mereka seharusnya diletakkan dalam empat lubang tetapi
hanya satu lubang saja yang diisi dengan tentera terracotta yang berukuran dua
meter tinggi. Menurut Portal, ini berlaku berikutan makam berkenaan tidak dapat
disiapkan selepas 40 tahun kemangkatan Shi Huang ditambah dengan gelombang
ketidakstabilan politik yang melanda China antara 210 hingga 206 BC.
Berdasarkan rekod ekskavasi, mereka menemui 8,000 figura terracotta (7,000
tentera dan 800 kuda) dengan kebanyakannya dihasilkan secara besar-besaran dari
tanah liat.

Walaupun
dihasilkan secara besar-besaran, setiap tentera terracotta unik dari segi
penampilan termasuk bentuk tubuh badan, bulu muka dan gaya ikatan rambut.
Mereka dihasilkan mengikut pangkat masing-masing dari tentera infantri biasa
hingga birokrat. Selain diberi lapisan cat lakuer, tentera ini turut dicat
dengan warna-warna cerah seperti merah, hijau dan kuning. Tentera-tentera
terracotta ini turut dilengkapkan dengan senjata sebenar seperti pedang, anak
panah, lembing dan tombak yang diperbuat daripada gangsa. Tetapi kebanyakan
senjata berkenaan hilang sama ada dicuri atau digunakan dalam pemberontakan
petani yang berlaku antara 210 hingga 206 BC.

Musuh-musuh
Shi Huang juga turut mengambil kesempatan dengan menyerang makam berkenaan
termasuk membakar dan merosakkan tentera terracotta serta merompak mana-mana
khazanah yang boleh diambil. Atas sebab itulah, sesetengah patung terracotta
yang ditemui pakar arkeologi dalam keadaan tidak sempurna akibat kerosakan api,
asap dan ditimbus tanah.

SUMBER

1.
Snow, Dan. (2018). HistoryExtra. Uncovering China’s Terracotta Army. https://www.historyextra.com/period/uncovering-china-terracotta-army/

2.
Cartwright, Mark. (2017). Ancient History Encyclopedia. Terracotta Army. https://www.ancient.eu/Terracotta_Army/


Soyuz – Legenda Angkasa Perang Dingin

Bilamana Amerika Syarikat berjaya mendaratkan angkasawan ke Bulan melalui program Apollo, Russia pada masa sama turut membangunkan program Luna dalam misi menjadi kuasa pertama yang menghantar manusia ke jiran samawi kita.

Dalam program Luna, tumpuan diberikan kepada dua segmen kapal angkasa yang asalnya akan menghantar kosmonaut ke Bulan.

Ini merupakan titik permulaan lahirnya kapal angkasa Soyuz yang kini memasuki generasi kelima.

Bermula sebagai kapal angkasa yang ditakdirkan untuk menghantar kosmonaut ke Bulan, Soyuz dibina dengan 3 modul utama yang bercantum antara satu sama lain, yakni modul orbital, modul servis dan modul kemasukan semula. Ia asalnya akan digandingkan dengan modul Luna Koralb yang merupakan modul pendarat Lunar dimana kedua-duanya dilancarkan dengan dua roket yang berbeza dan bergabung di orbit sebelum meneruskan perjalanan ke Bulan.

Rekabentuk yang diusulkan saintis roket Sergei Pavlovich Korolev

Ini mengambil asas dari modul Vostok yang juga hasil idea beliau, dengan gandingan roket Soyuz sebagai pemacu utama modul tersebut. Modul circumlunar Soyuz 7K adalah kapal angkasa bagi ekspedisi ke Bulan yang mampu menampung dua orang krew dalam satu satu misi.

Ia berevolusi menjadi Soyuz 7K-L1 yang memperlihatkan banyak kelemahan dan kegagalan bagi generasi asal Soyuz ini.

Disebabkan terbatalnya program Luna dan bermulanya program stesen angkasa Salyut, perubahan dan naiktaraf dibuat dan menghasilkan generasi pertama Soyuz 7K-OKS. Siri Soyuz ini terlibat dengan pengoperasian bersama stesen angkasa Salyut dan stesen angkasa tentera Almaz sehingga tamatnya program stesen angkasa tersebut.Dalam fasa ini, naiktaraf sistem tujahan, ruang krew yang dapat menempatkan 3 orang kosmonaut serta penambahbaikan dari segi sistem komputer mewujudkan Soyuz-T yang merupakan generasi ke empat, diikuti Soyuz-TM, Soyuz-TMA dan varian terkini Soyuz TMA-M.

Kesemua kapal angkasa Soyuz dari generasi pertama hingga yang terkini dilengkapi panel suria, sesuatu yang agak janggal pada kapal angkasa ketika eranya (Apollo dan Gemini tidak mempunyai panel suria untuk membekalkan kuasa) yang mana panel suria ini memberikan Soyuz kelebihan dari segi penjanaan kuasa elektrik dan tidak memerlukan saiz yang besar bagi menempatkan bahan api atau sumber kuasa seperti mana yang terdapat pada kapal angkasa lain.

Soyuz telah mengalami banyak modifikasi dan naiktaraf sepanjang ia mula digunakan sejak era 60an lagi.

Walaupun Soyuz sangat boleh diharap, ia tidak bermakna tiada langsung insiden kemalangan berlaku kepada kapal angkasa tersebut serta kosmonaut yang terlibat.

Pada 24 April 1967, Vladimir Komarov, kosmonaut KSSR sewaktu program Voshkod tewas setelah modul kemasukan semula yang beliau pandu mengalami kegagalan ketika pembukaan payung terjun, menyebabkan modul beliau menghentam permukaan Bumi pada kelajuan 80 kilometer persaat. Ia adalah kemalangan pertama Soyuz yang melibatkan kematian angkasawan.

Kemalangan kedua turut melibatkan fasa kemasukan semula ke atmosfera dimana, kompartmen krew mengalami nyah mampatan tekanan udara secara tiba-tiba, mengakibatkan 3 orang kosmonaut tewas. Ia merupakan kematian kosmonaut pertama yang berlaku di garisan Karmann, dan kesemua kosmonaut ditemui dalam keadaan tidak bernafas semasa modul mereka mendarat dengan selamat dan ditemui pasukan pencarian.

Walaupun adanya insiden, purata misi pelancaran dan misi pendaratan Soyuz dikira lebih banyak yang berjaya, hasil dari pengajaran yang dipelajari dari insiden-insiden serta kemalangan yang berlaku. Program naik taraf yang dibuat sebilang masa juga menjadikan kapal angkasa ini sangat digemari angkasawan dan para jurutera kerana ia ringkas dan boleh diharap.

Dari modul misi ke Bulan, kepada kapal angkasa ulang alik bagi menghantar kosmonaut ke beberapa siri stesen angkasa Salyut dan kemudian Mir, kepada modul tanpa manusia seperti Zond yang digunakan untuk tujuan pencerapan dan ekspedisi inter planetari, modul kargo Progress yang di pandu secara autonomi tanpa kawalan manusia, sehinggalah pada hari ini, generasi terkini Soyuz TMA-M yang menjadi tenaga kerja utama Stesen Angkasa Lepas Antarabangsa (ISS) yang bertindak sebagai kapal angkasa yang membawa angkasawan, kargo dan juga sebagai modul penyelamat stesen tersebut.

Soyuz TMA adalah kapal angkasa yang digunakan untuk membawa angkasawan negara kita Dr Sheikh Muzaphar Shukor pada 10 Oktober 2007 ke Stesen Angkasalepas Antarabangsa.

Mempunyai ruang untuk 3 orang kosmonaut serta jangka hayat sehingga 6 bulan diangkasa lepas jika disandarkan kepada Stesen Angkasalepas Antarabangsa, Soyuz menyediakan alternatif penghantaran pergi dan pulang angkasawan di stesen angkasa.

Tugasan yang dipikul sejak program stesen angkasa Salyut dan Almaz kemudian diikuti oleh Mir dan akhirnya ISS, Soyuz tanpa gagal menjadi komuter angkasa lepas ke pos-pos orbital ini sehingga hari ini.

Modul orbital Soyuz serta saudara robotiknya Progress mampu menyediakan perkhidmatan kepada agensi angkasalepas seperti NASA, ESA dan JAXA dari segi penghantaran angkasawan dan kargo.

Terus gagah meneroka angkasa lepas dengan bantuan roket Soyuz yang merupakan sistem utama penghantaran modul kapal angkasa tersebut, Soyuz memperlihatkan rukun rekabentuk jurutera dan saintis Russia yang mudah dan sangat boleh diharap selain ia juga mempunyai ciri-ciri modular yang membolehkan naik taraf, pengubahsuaian serta penambahbaikan dibuat tanpa menjejaskan modul asal.

Selama hampir 50 tahun, Soyuz kekal bertahan. Ia menjadi platform persahabatan angkasa lepas yang memperlihatkan usahasama Amerika dan Russia untuk bersama-sama membangunkan teknologi angkasa lepas melalui program Apollo Soyuz.

Silih berganti Apollo telah pun tamat pengoperasiannya, diikuti Shuttle yang menjadi kebanggaan Amerika yang terus berkhidmat membawa pergi dan pulang para angkasawan sehingga tamat pengoperasiannya pada tahun 2011, kapal angkasa Soyuz masih lagi terbang dan masih lagi digunakan sehingga artikel ini ditulis.

Selain Soyuz, Progress yang juga dibina berasaskan modul Soyuz tetapi bersifat autonomi sepenuhnya serta khusus sebagai pengangkut kargo serta trak sampah bagi ISS, juga banyak memberikan kemudahan kepada ISS serta krewnya.

Era Soyuz juga semakin menghampiri penghujungnya, dengan kewujudan kapal angkasa yang sama sepertinya dari segi rukun guna semula dan keringkasan rekabentuk.

Dimasa akan datang, generasi terkemudian akan mendengar perkataan seperti Orion, Cygnus dan Dragon, serta nama-nama seperti ATV dan HTV sebagai galang ganti legasi Soyuz dan Shuttle.

FJ


Apa Akan Jadi Kalau Axis Menang P*rang Dunia Ke-2?

Bagaimana sekiranya Pakatan Paksi (Axis) memenangi PD II pada tahun 1962? Kalau dalam realiti sebenar, PD II tamat pada tahun 1945.

Persoalan ini timbul untuk para sejarawan dan penulis buku fiksi. Bagaimana dan apakah yang akan terjadi sekiranya Jerman N4zi berjaya mengalahkan USSR dalam Operasi Barbarossa dan mengalahkan pasukan Bersekutu (Allied) dalam Operasi Overlord di Perancis?

Bagaimana Empayar Diraja Jepun berjaya memenangi P3rang Pasifik dan menghalang letupan b0m nvklear Little Boy dan Fat Man di Hiroshima dan Nagasaki?

Ini semua boleh berlaku sekiranya Pakatan Paksi tidak tersilap langkah dan terlalu percaya diri dalam kesemua strategi mereka. Ya, sememangnya Pakatan Paksi mampu memenangi PD II kerana pada fasa awal PD II.

Jerman N4zi pimpinan H!tler sudah men4kluk sebahagian negara Eropah kecuali Britain kerana daratan Britain yang terpisah dengan daratan Eropah dan memperolehi bantuan dari kekuatan USSR dan Itali.

Sekiranya Operasi Sea Lion milik N4zi berjaya, Britain tidak akan wujud pada hari ini. Sekiranya Operasi Barbarossa berjaya, maka tidak wujudnya negara Rusia dan negara-negara pecahannya ketika dibawah j4jahan USSR.

Sekiranya Jerman N4zi mampu mempertahankan pantai Normandy, Perancis dan memukul mundur pasukan Bersekutu dalam Operasi Overlord, pastinya negara AS tidak akan wujud pada hari ini dan menjadi salah satu negara paling berkuasa di dunia.

Adegan ini hanya mampu menjadi fiksi sahaja kerana dalam dunia realiti sebenar, Pakatan Bersekutu memenangi PD II.

Baik, kisah versi kemenangan Pakatan Paksi banyak dikaryakan dalam beberapa buah buku seperti The Man in the High Castle, Fatherland dan In the Presence of Mine Enemies. Dalam ketiga buah karya ini, kita akan melihat sinopsis keadaan dunia dalam karya The Man in th High Castle.

Di dalam sebuah drama bersiri yang diadaptasi daripada sebuah karya novel bertajuk ‘The Man in the High Castle’ karya Philip K. Dick, beliau membawakan keadaan dunia sekiranya PD II dimenangi oleh Pakatan Paksi.

Dalam drama bersiri yang mengandungi 4 musim ini, kita akan melihat bagaimana tatanan dunia yang menjadi sebuah dunia orde dibawah pimpinan dua blok kuasa paling besar iaitu Jerman N4zi dan Jepun.

Dalam versi ini, kita akan melihat bagaimana negara AS berjaya dikalahkan oleh pasukan N4zi sekiranya Presiden AS pada waktu itu, Franklin D. Roosevelt ditembak m4ti.

Setelah kem4tian FDR, negara AS tidak mampu keluar dari tragedi The Great Depression (1929-1930) dan gagal untuk membangunkan angkatan p3rang.

Apabila negara AS tidak mampu keluar dari The Great Depression, maka negara mereka tidak mampu membantu Britain ketika Jerman N4zi melancarkan Operasi Sea Lion.

Ketika Britain jatuh dan ditawan, maka seluruh negara di Eropah barat berada dalam genggaman N4zi. Sekarang, musuh utama Jerman N4zi pastilah negara AS yang mana merupakan musuh Empayar Diraja Jepun juga.

Negara AS akan berhadapan dengan s3rangan dari dua arah, barat dan timur. Dalam PD II versi ini, ia berakhir pada tahun 1962 yang mana pada waktu tersebut:

Apabila kita melihat peta dunia dibawah tiga buah kuasa besar Paksi ini, kita akan mengetahui beberapa negara yang tidak akan wujud dan merdeka sekiranya kekalahan di pihak Bersekutu:

Asia: Negara China, Taiwan, Korea Selatan dan Utara, Vietnam, Laos, Kemboja, Myanmar, Thailand, Malaysia, Singapura, Brunei, Indonesia, Timor Leste, Filipina, Papua New Guinea, Australia, New Zealand dan India tidak akan wujud.

Negara di Asia akan dibahagiakan kepada dua buah wilayah iaitu dibawah Empayar Diraja Jepun dan Greater East Asia Co-Prosperity Sphere. Bahasa rasmi dipertuturkan adalah bahasa Jepun.

Eropah: Rusia.

Amerika sehingga ke Amerika Selatan: Pacific State of America.

Eropah: Kesemua negara di Eropah termasuk Rusia dan Britain. Wilayah Eropah akan dikenali sebagai Greater German Reich. Bahasa rasmi adalah bahasa Jerman.

Timur Tengah: Tidak akan terwujud ‘negara’ Israel.

Eropah selatan dan Afrika Utara akan dikenali sebagai New Romen Empire Italy. Kebanyakan negara di Afrika Utara hanya menjadi sebuah kerajaan tanpa nama. Walaupun Itali menjadi sekutu rapat N4zi, tetapi empayar mereka tetap berada dibawah j4jahan N4zi.

Membina penempatan atau kawasan baharu di sekitar Mediterranean setelah lautan ini disurutkan sehingga ke paras 200 m dalam Projek Atlantropa.

Jadinya, begitulah penerangan serba sedikit latar belakang keadaan dunia sekiranya dunia ini diperintah oleh tiga buah kuasa besar di dalam drama bersiri The Man in the High Castle.

Nak tahu lebih lanjut, bolehlah menonton drama tersebut.

Bagaimana pandangan anda sekiranya Pakatan Paksi memenangi PD II?


Boudica – Wanita Ini Menggegarkan Empayar Rom

“Kita warga British sudah biasa dipimpin oleh komander-komander wanita dalam pep3rangan; aku adalah keturunan lelaki-lelaki yang gagah! Namun sekarang, aku tidak berjuang demi kerajaan dan harta kekayaanku. Aku berjuang sebagai insan biasa yang telah dirampas kebebasannya, telah dicambuk tubuhnya, dan aku berjuang demi membela kemarahan puteri-puteriku.

Lihatlah betapa ramai dari kalian yang berjuang – dan lihatlah atas sebab apa kalian berjuang! Dengan demikian, kalian akan dapat memenangi pep3rangan ini atau m4ti kerananya. Itulah yang aku, seorang perempuan, mahu lakukan! – biarkan sahaja lelaki-lelaki itu hidup dalam perhambaan jika itu yang mereka mahukan.”

Demikianlah kata-kata Ratu Boudicca, sebagaimana yang dicatatkan oleh Tacitus si sejarahwan purba, ketika pahlawan wanita itu menyeru masyarakatnya supaya berjuang menentang tentera-tentera Rom yang menceroboh tanah Britain. Boudicca, atau kadangkala dieja sebagai Boadicea, merupakan seorang ratu suku Iceni, iaitu sebuah suku Celtic yang berjaya menyatukan beberapa buah suku British demi menentang Empayar Rom pada 60-61 Masihi.

Walaupun beliau berjaya menewaskan pasukan tentera Rom dalam tiga buah pertempuran, kemenangan yang dikecapinya itu tidak bertahan lama. Pasukan Rom berpeluang menghimpunkan semula kekuatan mereka dan seterusnya menghancurkan pasukan penentang, menghukum ribuan individu dari suku Iceni dan menjadikan sebahagian daripadanya sebagai tawanan p3rang. Nama Boudicca dikenang oleh sejarah sebagai seorang ratu pahlawan yang berjuang menuntut kebebasan buat dirinya sendiri dan juga seluruh suku Celtic di Britain.

TAHUN-TAHUN AWAL BOUDICCA

Tidak banyak yang diketahui tentang latar belakang dan hari-hari awal Boudicca memandangkan satu-satunya maklumat tentang beliau datang daripada sumber-sumber Rom, terutama sekali Tacitus (56-117M), seorang senator dan sejarahwan dari Empayar Rom, dan Cassius Dio (155-235M), seorang konsul dan sejarahwan Rom.

Namun apapun, sejarahwan meyakini bahawa Boudicca dilahirkan dalam sebuah keluarga elit yang menetap di bandar purba Camulodonum (kini Colchester) sekitar tahun 30 Masihi. Malah, namanya turut dipercayai diambil bersempena nama dewi kemenangan Celtic, iaitu Boudiga.

Ketika berusia remaja, Boudicca dihantar ke sebuah keluarga bangsawan lain untuk diberikan pendidikan dalam bidang sejarah dan budaya sukunya. Beliau juga diajar tentang seni bertempur. Wanita-wanita Celtic purba sememangnya berperanan baik sebagai pahlawan mahupun pemerintah, justeru kanak-kanak perempuan akan dilatih bermain pedang dan senjata-senjata lain sama seperti budak-budak lelaki.

Kaum wanita Celtic agak menonjol dalam dunia purba lantaran kebebasan dan hak-hak yang mereka nikmati dan kedudukan yang mereka sandang dalam kalangan masyarakat. Berbeza dengan kaum wanita di Yunani dan Rom serta masyarakat-masyarakat purba yang lain, kaum wanita Celtic diberikan lebih banyak kebebasan dalam beraktiviti dan perlindungan undang-undang.

KEHIDUPAN DI BAWAH PEMERINTAHAN ROM

Pada tahun 43 Masihi, sebelum Boudicca mencapai usia dewasa, Rom menyerang Britain dan kebanyakan suku Celtic terpaksa menyerah. Namun, Rom membenarkan dua orang raja Celtic mengekalkan kuasa dan kedudukan mereka lantaran menjadi tradisi Empayar Rom untuk membenarkan kerajaan-kerajaan yang dit4kluki itu bebas merdeka selama mana raja mereka pada waktu itu masih hidup. Raja-raja ini kemudian lazimnya bersetuju untuk menyerahkan kerajaannya kepada Rom secara sukarela (mahupun terpaksa).

Salah seorang raja yang dimaksudkan di sini ialah Prasutagus, yang dikahwini oleh Boudicca ketika gadis itu berusia 18 tahun. Perkahwinan mereka berdua diraikan sepanjang siang dan malam. Dalam keraian tersebut, mereka turut memberikan sembah korban kepada dewa-dewi Celtic. Pasangan ini dikurniakan dua orang puteri yang bernama Isolda dan Siora.

Namun, zaman tersebut mencemburui kehidupan Boudicca dan Prasutagus. Pencerobohan tentera Rom membawa kepada bertambahnya petempatan yang dibangunkan oleh pihak asing, kehadiran tentera yang semakin ramai serta cubaan untuk menindas budaya dan keagamaan Celtic yang lebih membimbangkan. Sejumlah perubahan besar turut berlaku, antaranya termasuklah pengenaan cukai-cukai yang tinggi dan dasar peminjaman wang.

Pada tahun 60 Masihi, kehidupan Boudicca berubah secara drastik lebih-lebih lagi dengan kem4tian suaminya. Memandangkan Prasutagus memerintah sebagai sekutu Rom yang merdeka walau secara terkawal, beliau meninggalkan kerajaannya itu untuk diwarisi oleh isteri dan para puterinya, serta maharaja Rom. Namun, undang-undang Rom hanya membenarkan pewarisan takhta kepada kerabat lelaki justeru apabila Prasutagus mangkat, kerajaannya diserap sepenuhnya oleh Empayar Rom.

“Kerajaan dan seluruh isi rumah dijarah laksana rampasan p3rang… Para pembesar Iceni diusir dan tanah-tanah estes mereka dirampas oleh Rom. Kerabat diraja sendiri dilayan seperti hamba sahaya.” – Tacitus

BOUDICCA MENUNTUT BELA

Demi menghina bekas-bekas pemerintah tempatan, pihak Rom merampas kesemua tanah dan ladang milik Prasutagus, serta menjadikan golongan bangsawannya sebagai hamba sahaya. Boudicca dicambuk di hadapan khalayak, dua puterinya pula dirogol. Keadaan ini menjadi pemangkin buat Boudicca memerangi Rom. Tacitus merekodkan kata-kata yang dituturkan oleh Boudicca semasa beliau mengangkat sumpah untuk membalas dendam terhadap Rom:

“Tiada yang terselamat daripada keangkuhan dan kesombongan Rom. Mereka telah menodai kesucian dan meragut keperawanan anak-anak gadis kita. Menangi petempuran ini atau m4ti kerananya, itulah yang aku, seorang perempuan, mahu dan akan lakukan.”

Dan makanya, Boudicca pun memulakan kempennya menyeru suku-suku Britain untuk memerangi Rom dan membuktikan kepada dunia bahawa tiada amukan yang lebih dahsyat berbanding amukan seorang wanita.

Ratu Boudicca mempunyai sebab untuk membenci Rom – menjelang tahun 60 Masihi, tanah milik suku Iceni dari Britain di4kluk, masyarakatnya sama ada dibvnuh atau dijadikan sebagai tawanan p3rang, beliau sendiri dicambuk di khalayak ramai dan anak-anak perempuannya dirogol. Namun kelak, Boudicca di ratu pahlawan Celtic, berupaya menggetarkan lutut tentera-tentera Rom.

Selepas anak-anak perempuannya dinodai, Boudicca segera menyeru masyarakatnya agar bangun menentang. Sementara Rom sedang sibuk menangani penentangan druid di bahagian barat Britain dan Wales Utara, Boudicca mengambil kesempatan untuk membalas dendam.

Boudicca menemui para pemimpin suku Iceni, Trinovanti, Cornovii, Durotiges dan suku-suku lain yang masing-masing menyimpan dendam terhadap Rom, antara lain disebabkan pengenaan cukai yang ditinggi, geran diubah menjadi pinjaman, tanah-tanah dirampas, dan amalan keagamaan Celtic ditindas. Mereka merancang untuk menentang dan mengusir tentera-tentera Rom. Boudicca diangkat sebagai ketua.

Senator dan sejarahwan Rom, Tacitus (56-117M) memerincikan bagaimana Boudicca menyemangatkan tentera-tenteranya sambil berdiri di atas pedati sambil kedua orang anak perempuannya berada di sisinya. Beliau berdiri di situ bukan sebagai seorang ratu atau bangsawan yang ingin berjuang demi harta-harta yang dirampas.

Akan tetapi sebagai insan biasa dan sebagai seorang ibu yang menuntut bela di atas kebebasan yang telah diragut, tubuh yang telah dicambuk dan kedua orang anak yang telah dinodai kehormatannya. Beliau menyuarakan kepada mereka, bahawa tujuan penentangan mereka ini berada di jalan yang benar dan dewa-dewi berada di pihak mereka.

Sejarahwan Rom, Cassius Dio (155-235M) pula mencatatkan bahawa Boudicca melakukan suatu keajaiban, mengeluarkan seekor kelinci dari lipatan bajunya dan menafsirkan arah di mana haiwan itu berlari. Beliau juga menyerukan nama Andraste, dewi kemenangan British. Cassius Dio turut memerincikan sifat dan paras Boudicca semasa beliau berdiri di hadapan para pengikutnya:

“Ketinggian badannya sangat ketara, penampilannya menghadirkan rasa gerun, renungan matanya sangat tajam, dan suaranya pula lantang lagi keras. Rambutnya panjang mengurai hingga ke pinggang, dan di lehernya terdapat sebentuk kalung emas yang besar. Beliau memakai tunik berwarna-warni. Di atasnya pula beliau mengenakan jubah tebal yang diikat menggunakan sebentuk kerongsang.”

Catatan-catatan sejarah menyatakan bahawa Boudicca berjaya menghimpunkan sepasukan tentera yang berjumlah seramai 100 000 orang. Sasaran pertamanya ialah Camulodonum (kini Colchester), sebuah bandar yang menjadi markas tentera Rom dan menempatkan sebuah kuil yang dibina khusus buat Maharaja Claudius.

Suku Iceni dan sekutu-sekutu mereka menggempur bandar tersebut dan meleburkannya. Mereka turut menghancurkan rumah-rumah, patung-patung dan makam-makam Rom. Seluruh petempatan di situ hangus dibakar. Mereka tidak mengambil seorang pun tawanan p3rang lantaran kesemua penduduk Rom di situ dibvnuh.

Tatkala mendengar berita penyerangan ini, Gabenor Rom yang bernama Gaius Suetonius Paulinus segera menuju ke Londinium (Londom moden). Londinium merupakan sebuah petempatan komersial yang baru berusia 20 tahun, dan ia menjadi sasaran ser4ngan yang seterusnya.

Namun lantaran pihak Rom mendapati bahawa mereka tidak berupaya untuk mempertahankannya, mereka pun segera melarikan diri dan meninggalkan bandar tersebut. Tentera-tentera Boudicca membakar dan menghancurkan seluruh bandar itu, serta membvnuh sesiapa sahaja yang belum beredar. Tidak seorang pun yang terselamat daripada amukan bala tentera ini.

Ser4ngan ketiga dan terakhir Boudicca dihalakan ke Verulamium (kini St. Albans), yang sekali lagi dihancurkan sepenuhnya. Menjelang penamat ser4ngan terakhir ini, dianggarkan seramai 70 000 – 80 000 orang menjadi korban Boudicca. Krisis ini mendorong Maharaja Nero untuk mempertimbangkan keputusan untuk mengundurkan seluruh bala tentera Rom dari Britain. Boudicca meyakini bahawa penghancuran tiga buah kota penting itu dapat membebaskan Britain dari cengkaman Rom. Namun malangnya, jangkaan beliau ini silap.

TENTERA-TENTERA ROM MENYUSUN SEMULA KEKUATAN

Selepas berakhirnya ser4ngan Boudicca ke atas Verulamium, Suetonius segera menghimpunkan semula pasukan tenteranya di West Midlands. Pasukan tentera Boudicca selama ini mengharapkan bekalan makanan daripada gudang-gudang makanan Rom yang dirampas, lantaran mereka terpaksa meninggalkan ladang-ladang tanaman mereka demi melakukan penentangan ini. Namun, Suetonius berjaya membakar gudang-gudang makanan tersebut sekaligus mengakibatkan pasukan tentera Boudicca yang kehilangan sumber bekalan menjadi lemah.

Boudicca dan pasukan tenteranya melancarkan sebuah lagi pertempuran, namun tidak meraih kejayaan dalam kesempatan kali ini. Lokasi tepat pertempuran ini tidak diketahui oleh sejarahwan. Namun, dipercayai ia berlaku di sebuah tempat yang terletak di sepanjang jalan Rom yang kini dikenali sebagai Jalan Watling, West Midlands.

Suku-suku Briton ini menghadapi pasukan tentera Rom dengan membawa jumlah tentera yang cukup banyak. Namun, pep3rangan yang sepatutnya dimenangi dengan penuh bergaya ini bertukar menjadi sebuah malapetaka – pasukan Boudicca terpaksa menyerang musuh yang berada di atas bukit dalam keadaan kepenatan dan kelaparan.

Malah, pergerakan mereka juga terbatas lantaran medan p3rang menjadi sempit akibat jumlah mereka yang ramai. Keadaan ini benar-benar menguntungkan pasukan Rom yang mahir dalam pertempuran terbuka lantaran kelengkapan dan disiplin mereka sememangnya jauh lebih unggul.

Tentera-tentera Boudicca tiada pilihan lain kecuali berundur. Namun sebelum memulakan pertempuran, mereka begitu yakin bakal meraih kemenangan sehingga mereka mengajak ahli-ahli keluarga datang menyaksikan pertempuran ini di atas gerabak-gerabak yang diletakkan di sekitar medan p3rang. Ternyata tindakan ini merupakan suatu kesilapan fatal lantaran gerabak-gerabak tersebut menghalang laluan pengunduran mereka.

Akibatnya, seramai 80 000 orang tentera termasuk para penonton terbvnuh di tangan pasukan tentera Rom. Menurut Tacitus, pihak Rom hanya kehilangan 400 orang sahaja pada hari itu. Pun begitu, ketepatan angka ini dipersoalkan oleh sebilangan sejarahwan.

Bagi melampiaskan kemarahan, pasukan Rom menghukum tentera-tentera Iceni dan sekutu-sekutu mereka. Sebahagian daripada mereka dijadikan sebagai hamba. Tanah-tanah mereka dirampas, ahli keluarga mereka kehilangan tanah pusaka dan penentangan berskala besar ini akhirnya ditamatkan. Rom kemudiannya meningkatkan kawalan tentera mereka di Britain dan tentera-tentera ini kekal berada di sana.

Nasib Boudicca sesudah pep3rangan ini tidak diketahui oleh sejarahwan. Sebilangan pihak berpendapat beliau melarikan diri bersama anak-anaknya ke wilayah Britain yang lain. Di sana, mereka meninggal dunia kerana meminum dari cawan yang beracun. Cassius Dio pula mencatatkan bahawa Boudicca meninggal dunia kerana sakit dan beliau disemadikan dengan penuh mewah. Namun, pendapat ini dibantah dan dianggap sebagai rekaan.

Apapun, Boudicca dan anak-anaknya besar kemungkinan terselamat daripada nasib yang lebih buruk daripada m4ti. Andai mereka ditangkap, sudah tentu Rom akan mengarak mereka dalam perarakan kemenangan sebelum menyeksa dan mendedahkan tubuh mereka di khalayak ramai. Tempat penyemadian Boudicca sehingga kini masih diselubungi misteri.

Sebahagian pihak meyakini bahawa beliau disemadikan di Stonehenge, sementara pendapat lain pula menyatakan Norfolk, Hampstead yang terletak di utara London sebagai tempat persemadiannya. Ada juga yang mengatakan bahawa Boudicca disemadikan di bawah platform Stesen Salib Raja-Raja London.

LEGASI BOUDICCA

Kisah Boudicca hampir hilang dari lembaran sejarah, sehinggalah karya Tacitus, iaitu Annals berjaya ditemui semula pada tahun 1360. Hal ini membawa kepada meningkatnya minat masyarakat terhadap sejarah Boudicca dan kempen-kempen ketenteraannya dalam usaha memerdekakan tanahnya dari pemerintahan Rom.

Pada zaman Victoria, kemasyhuran Boudicca meraih taraf legenda lantaran Ratu Victoria dilihat berkongsi nama dengan Boudicca, di mana nama mereka berdua sama dari segi makna. Pemuisi Victoria, Laureate, Alfred, Lord Tennyson, mengarang sebuah puisi yang berjudul ‘Boadicea’ dan beberapa buah kapal dinamakan bersempena beliau.

Sejak sekian lama, Boudicca dianggap sebagai simbol kebudayaan yang penting di United Kingdom. Sebuah tugu gangsa Boudicca bersama anak-anaknya di atas pedati p3rang dibina oleh Putera Albert dan pembinaannya diusahakan oleh Thomas Thornycroft. Tugu ini siap didirikan pada tahun 1905 dan kini ia berdiri megah bersebelahan Jambatan Westminster dan Houses of Parliament, yang terletak di kota yang pernah beliau hancurkan.

RUJUKAN:

Joanna Gillan. (17 Jun 2019). Boudica: The Celtic Queen Who Unleashed Fury on the Romans. Ancient Origins. https://www.ancient-origins.net/myths-legends/boudicca-celtic-queen-unleashed-fury-romans-002065

April Holloway. (13 September 2014). Boudicca, the Celtic Queen that unleashed fury on the Romans – Part 2. Ancient Origins.
https://www.ancient-origins.net/history-famous-people/boudicca-celtic-queen-unleashed-fury-romans-part-2-002067


Dulu Dalam Minuman Coca-Cola Ada Kokain

Ramai yang cakap apabila kita ternampak orang Islam di pub, hendak kita bersangka baik bahawa mereka hanya mahu menikmati secawan Coca-Cola sahaja di sana. Boleh dikatakan Coca-Cola merupakan satu-satu minuman tidak memabukkan yang boleh diperolehi di pub.

Namun tahukah anda suatu ketika dahulu, minum Coca-Cola akan membawa anda terus merawang ke bulan? Ya anda tidak salah dengar dan kita tidak bercakap tentang percampuran Coca-Cola bersama ketum.

Ketika Coca-Cola dicipta oleh John Pemberton pada tahun 1885, air minuman berkarbonat itu dikatakan memiliki 3.5 gram kokain dalam isi kandungannya. Kenapa pula boleh ada kokain dalam Coca-Cola? Ceritanya begini, Coca-Cola dicipta sebagai alternatif terbaik untuk menangani masalah ketagihan alkohol masyarakat Amerika Syarikat. Tapi nak pastikan Coca-Cola boleh diterima oleh rakyat Amerika Syarikat, sedikit kokain telah dicampurkan bersama air berkarbonat.

Anda juga perlu tahu kokain yang digunakan bukanlah berbentuk serbuk seperti hari ini. Kokain itu adalah ‘ecgonine’ yang diekstrak daripada daun koka untuk dicampurkan bersama air berkarbonat. Jika berbentuk seperti kokain hari ini, pastikan Coca-Cola akan diharamkan serta merta kerana memberikan kesan yang buruk kepada orang ramai.

Biarpun kokain ketika itu tidak berbentuk seperti hari, kandungan kokain dalam Coca-Cola sudah cukup membuatkan orang ramai telah mengambil dadah secara tidak langsung. Paling menarik sekali adalah National Institute on Drug Abuse pernah mengisytiharkan Coca-Cola adalah “patent medicine” dan dikatakan mampu menyembuhkan pelbagai penyakit.

Dari semasa ke semasa, rakyat Amerika Syarikat mula tidak selesa dengan kehadiran Coca-Cola dalam pasaran F&B. Hal ini demikian kerana Coca-Cola didakwa cuba membunuh pesaing lain dengan adanya kokain dalam ramuan mereka. Malah, sudah ramai yang mendakwa bahawa menikmati Coca-Cola akan membuatkan kita terus terbang ke bulan sehingga mampu merosakkan badan.

Untuk itu, Coca-Cola telah didesak untuk membuang terus kokain daripada ramuan minuman berkarbonat mereka. Sedikit demi sedikit, Coca-Cola mula mengurangkan kuantiti kokain sehingga bebas sepenuhnya pada tahun 1929. Kebetulan juga, Amerika Syarikat telah mengharamkan minuman beralkohol sehingga membuatkan populariti Coca-Cola memuncak dan menjadi pilihan orang ramai.

Walau bagaimanapun, pihak Coca-Cola sendiri menafikan bahawa mereka tidak pernah langsung mencampurkan kokain untuk menghasilkan produk minuman mereka. Coca-Cola menyatakan jika mereka mengakui kokain pernah digunakan untuk menghasilkan minuman berkarbonat, dikhuatiri mereka akan dikenakan tindakan undang-undang.

Nak elak masalah di masa hadapan, Coca-Cola terus menafikan dakwaan ini biarpun semua orang tahu minuman itu pernah dicampur kokain. Biarpun dinafikan sebanyak beribu-ribu kali, ironinya nama Coca-Cola itu diambil daripada nama kokain ataupun daun koka itu sendiri.

Apa-apapun, Coca-Cola telah bebas sepenuhnya daripada kokain dan jangan pernah berharap anda akan ke bulan dengan hanya menikmati minuman tersebut.

RUJUKAN:

ABP News Bureau. (2022, April 28). Did Coca Cola contain cocaine in the past? Here is the history and truth behind Elon Musk ‘joke’.

Lee, E. (2021, Julai 25). Fact check: Cocaine in Coke? Soda once contained drug but likely much less than post claims. USA Today.


Covid-19 Buat Geng Anti-Vaksin Insaf…

Dengan dunia teruk dibadai wabak Covid-19, perlumbaan untuk menghasilkan vaksin penyakit berkenaan juga semakin penting. Ketika ini, beberapa negara sudah mula mengadakan ujian klinikal vaksin ke atas manusia seperti Britain dan Australia.

Tatkala ramai berharap vaksin penyakit ini ditemui dengan segera, geng anti-vaksin pula terus menggila sama ada sebelum atau selepas penularan Covid-19. Tetapi pemerhatian para saintis mendapati wujud dua kelompok anti-vaksin iaitu kelompok yang insaf dan kelompok tegar yang terus menentang vaksin.

Perubahan ini direkodkan oleh pengasas Projek Keyakinan Vaksin yang berpangkalan di London, Profesor Heidi Larson. Berdasarkan pemerhatian mereka, kelompok anti-vaksin amat terkejut dengan bilangan kes positif Covid-19 dunia iaitu 2.5 juta kes dan 70,000 orang menemui ajal akibat wabak berkenaan.

Profesor Larson berkata, “Bagi yang mempunyai pandangan tegar, situasi ini membuatkan mereka lebih tegar untuk menolak. Tetapi bagi yang memilih berada di atas pagar dan memahami betapa seriusnya situasi Covid-19, mereka pasti mahukan vaksin.

“Perbezaannya di sini ialah ancaman penyakit ini nampak benar dan memberi kesan kepada semua orang. Sementara penyakit-penyakit kanak-kanak yang boleh dicegah dengan vaksin, buktinya kurang jelas di mata ibu bapa.”

Sentimen negatif terhadap vaksin ialah satu ancaman kepada perkhidmatan kesihatan global dan ancaman ini semakin meningkat dari tahun ke tahun. Ini berikutan wujud trend bilangan pengambilan vaksin di sesetengah negara menunjukkan penurunan sejak beberapa tahun kebelakangan ini.

Malah, Pertubuhan Kesihatan Sedunia (WHO) mengklasifikasikan keraguan vaksin sebagai sebahagian daripada 10 ancaman utama kepada perkhidmatan kesihatan global berikutan pertambahan kes cacar sebanyak 30% di peringkat global. Bagi mengekang penularan penyakit cacar, imuniti berkumpulan perlu dicapai dengan 90-95% populasi perlu mendapat vaksin.

Ketika ini, Amerika Syarikat merekodkan pertambahan kes cacar terbesar sejak tahun 1992 dengan kebanyakan kes membabitkan golongan yang tidak mendapat vaksin. Manakala di Perancis dan Switzerland, kepercayaan orang ramai terhadap vaksin berada pada tahap rendah.

Justeru, sekiranya kumpulan anti-vaksin ini dibiarkan berleluasa, mereka boleh menyebabkan kerosakan teruk kepada masyarakat terutama dari segi kesihatan. Impak kumpulan ini boleh dilihat di India pada tahun 2017.

Pada tahun itu, usaha kerajaan memberi vaksin cacar dan rubela di lima negeri terjejas selepas kumpulan anti-vaksin menyebarkan dakyah pengambilan dua vaksin itu boleh mengakibatkan penerimanya menjadi mandul.

Justeru menerusi Projek Keyakinan Vaksin ini, Profesor Larson ingin melihat apa bentuk soalan dan kebimbangan yang akan timbul sekiranya vaksin Covid-19 muncul. Dengan memberi jawapan yang tuntas dan mudah kepada orang ramai, ia dapat mem4tikan apa saja keraguan yang tiada nilai saintifik sebelum ia berakar dalam kalangan orang ramai.

RUJUKAN:

Cockburn, Harry. (2020). Coronavirus causing doubts among some anti-vaxxers but others doubling down on denial, experts say. The Independent. https://www.independent.co.uk/news/science/coronavirus-vaccine-anti-vaxx-risk-lockdown-who-a9478446.html


Gangguan Mental Sherlock Homles

Sherlock Holmes versi tayangan BBC di United Kingdom adalah watak yang menarik dan disukai ramai. Tetapi dia kekurangan fakulti asas pada otaknya yang kita lihat sebagai otak yang sihat. Sherlock mampu ingat beratus-ratus dan beribu fakta dalam memorinya yang dipanggil sebagai ‘Mind Palace’. Dia mampu melihat sesuatu yang kita terlepas dalam tempoh beberapa saat.

Sherlock tidak tahu macam mana nak berinteraksi dengan manusia dan tidak berminat dengan pengetahuan yang tidak mepunyai sebarang kaitan dengan kes yang dihadapi. Sherlock juga menunjukkan raut muka yang obsesif terhadap sesuatu.

Sherlock menyatakan dia seorang ‘high-functioning sociopath’ (HFS). Menurut ahli psikologi, dia mungkin bukan apa yang dia sangka.

Perbezaan antara sociopath dan psycopath selalu tertukar antara satu sama lain. Sekiranya Sherlok merupakan salah satu daripadanya, ia bermaksud Sherlock tidak mempunyai rasa empati terhadap manusia lain. Bermaksud dia tak mampu menjiwai emosinya sendiri. Dia sanggup menggunakan kecerdikannya untuk manipulasi orang lain. Kedua-dua gangguan mental ini mempunyai minat terhadap kuasa kedudukan, serta tertarik dengan ganjaran dan peluang.

Selalunya, apabila kita menggelar seseorang sebagai psychopath, kita selalu melihat tindakannya haruslah berbentuk jenayah, walaupun sebenarnya ia bukanlah syarat untuk menjadi seorang psychopath.

Psychopath cenderung untuk melanggar undang-undang, dan selalunya mempunyai kesulitan untuk membezakan antara realiti dan fantasi.

Sekiranya Sherlock seorang sociopath, ini bermaksud moral kompasnya sangat lemah. Dia sentiasa bergelut untuk memahami emosi manusia. Dia tidak kisah sama ada apa yang dia buat betul atau salah. Baik ataupun buruk secara moralnya, asalkan dia dapat apa yang dia mahukan engan memanipulasi manusia.

Walau bagamanpun, kalau kita melihat Sherlock dalam versi lain, kita akan dapati Sherlock sangat menjiwai emosi manusia dan selalu menggunakan pemahaman emosi ini dalam deduksinya. Tetapi seperti biasa, versi lain juga Sherlock sangat kurang bersosial.

Dengan gangguan mental ini, Sherlock masih mampu berasa tekanan emosi dan pernah berada dalam keadaan dingin. Hal ini menunjukkan dia pernah juga ekspres emosinya untuk menyelesaikan jenayah.

Boleh jadi juga Sherlock merupakan seorang Aspergic. Sindrom Aspergik adalah kondisi dalam spektrum autistic. Simptomnya termasukklah obsesi, kurang pemahaman ke atas emosi, dan kurang empati. Aspergi ini banyak jenis, antara yang macam Mr. Bean tak pandai bercakap, tetapi persamaan keduanya, mereka tidak pandai bersosial dan mempunyai intelek yang agak tinggi.

Disebabkan mereka kurang pemahaman ke atas emosi, mereka akan cenderung untuk memahami emosi dengan membentuk perlakuan yang kompleks. Inilah yang menyebabkan perlakuan Sherlock yang agak kompleks dan pelik.

Tidak seperti sociopath yang normal, pesakit Aspergik mampu membentuk hubungan yang kuat dengan orang yang rapat dengannya. Dapat kita lihat hubungan yang rapat antara Sherlock dan Dr. Watson.

Kemahiran Sherlock dengan intelek dan pemerhatiannya dapat dijelaskan dengan dia mengalami ‘autistic savant’, iaitu individu autism yang mempunyai kemahiran luar biasa yang tidak dipunyai oleh manusia normal.


Kenapa Orang Putih Cuci Pinggan Dalam Dishwasher?

Dah jadi kebiasaan kalau tengok drama, filem orang putih mesti perkakas elektrik ‘dishwasher’ ni muncul dalam filem. “Nancy, can you place those dishes in the dishwasher” ujar aktor dalam filem tu sambil anaknya meletak pinggan didalam ‘dishwasher’.

Dalam hati saya sendiri pun, ewah-ewah, senangnya orang putih, lepas makan letak je pinggan kotor dalam ‘dishwasher’. Tau-tau je dah siap cuci. Saya melihat scene cerita filem asia macam cerita Cina atau Indonesia, scene cuci mangkuk dengan tangan sudah jadi kebiasaan norma sepertimana kita. Saya sendiri pun tertanya, mengapa? Mengapa?

Sepertimana yang kita tahu, budaya orang asia kita adalah makan nasi, bukan spaghetti, pasta. Dimana kanji-kanji dalam nasi ni apabila ia kering diatas pinggan mangkuk, adalah sangat sukar ditanggal jika mengharapkan pancuran air biasa, ianya perlu disental dengan kekuatan fizikal supaya kotoran degil ini tanggal.

Dimana sistem ‘dishwasher’ menggunakan pancuran halus dengan ‘lengan’ yang mampu berpusing 360 darjah sewaktu proses mencuci, sebahagian pancuran air ini tidak akan kena bahagian kotor yang tersembunyi. Menyebabkan kerak-kerak nasi ini melekat dan menyebabkan pinggan kekal kotor.

Selain itu, harga ‘dishwasher’ yang mahal didalam sekitar RM 2,500 ke RM 5,000 menyebabkan tidak semua rakyat Malaysia mampu membelinya, malahan selepas membeli, kabinet dapur perlu dipasang sambungan soket elektrik, paip air dan lubang outlet air kotor untuk ‘dishwasher’.

Di sini kita lihat, proses pemasangannya sendiri pun sudah memenatkan, menelan kos untuk ubahsuai kabinet dapur. Tidak kurang juga, tariff elektrik di Malaysia yang mahal menyebabkan pemasangan ‘dishwasher’ tidak beberapa popular, malahan perlu membeli detergen sabun untuk ‘dishwasher’.

Bayangkan, sudah lah pinggan dicuci dengan air yang banyak , selepas itu pinggan distim di dalam wap panas untuk membunuh kuman, ciri-ciri ini menggunakan banyak elektrik. Orang Amerika dan Britain mereka tidak punyai masalah seperti ini kerana matawang mereka lebih besar.

Membayar bil elektrik hanyalah dalam beberapa puluhan dollar untuk keluarga yang kecil menggunakan ‘dishwasher’. Tidak kurang juga, mesin ‘dishwaher’ ini memakan lebih banyak ruang berbanding sinki, dimana ruang dapur dirumah orang asia tidaklah besar mana pun sepertimana orang barat.

‘Dishwasher’ adalah sangat efisyen jika anda mempunyai keluarga besar dan makan diatas pinggan mangkuk dengan banyak, cucian pinggan sekali jalan. Jika keluarga kecil dan tidak menggunakan banyak pinggan mangkuk, cucian tangan adalah cukup memadai.


Manusia pertama yang Mengukur Ukur Lilit Bumi

Pada 2,200 tahun dahulu, seorang pustakawan dan saintis Perpustakaan Agung Alexandria, Eratosthenes telah menerima sepucuk surat dari Swenet, sebuah wilayah di selatan Alexandria.

Dalam surat tersebut, penulis memberitahu bahawa dia melihat pantulan wajahnya pada air dalam sebuah perigi dan rasa tertarik kerana kepalanya menghalang cahaya matahari daripada menghala terus ke arah perigi. Penulis merasakan mungkin Eratosthenes tertarik juga dengan hal itu.

Eratosthenes melihat fenomena ini sebagai pencetus sebuah idea baru. Beliau mengetahui fakta daripada surat tersebut, bahawa matahari menegak di Swenet dan penulis memberitahunya ia adalah pada waktu tengah hari. Di Alexandria pula, Eratosthenes melihat sebatang kayu terpacak agak condong bayangnya lebih kurang sebanyak 7.2 darjah. Ini menjadi bukti bahawa bumi adalah sfera.

Seterusnya, 360 darjah, iaitu darjah sebuah bulatan itu dibahagikan sebanyak 7.2 darjah, dan mendapat kiraan sebanyak 50. Dengan bantuan pedagang yang ulang-alik antara Alexandria dan Swenet, Eratosthenes mendapat jarak daripada dua bandar itu sebanyak 500 batu (805 km).

Jumlah tersebut didarab dengan 50, akhirnya beliau mendapat kiraan lilitan Bumi. Eratosthenes mendapat 25,000 batu, kiraan sebenar ialah 24,900 batu.
Pada waktu itu, tiada siapa tahu saiz bumi sehinggalah Eratosthenes menemui saiz lilitannya melalui sebuah idea kecil dan sifat ingin tahu. Tiada teknologi canggih.


Evolusi Senjata Peperangan

Sekitar 2,400 tahun dahulu, Athens mempunyai seorang penghibur yang tersohor bernama Aristophanes. Walaupun dia tiada kaitan langsung dengan industri pertahanan Tamadun Yunani ketika itu.

Namun beliau pernah meriwayatkan satu kata petikan yang masih relevan sehingga hari ini: “Kota-kota bertamadun belajar daripada musuh, bukan sekutu sebenarnya, tentang kepentingan membina benteng tinggi dan kapal p3rang.”

Senj4ta moden sekarang ini pun dibuat berdasarkan pengalaman dalam pep3rangan.

Sekitar tahun 1941 hingga 1945, banyak negara berlumba-lumba untuk membvnuh orang. Tiada apa yang masuk akal dalam tempoh itu. Untuk mematahkan s3rangan Kesatuan Soviet, dua senj4ta digunakan oleh tentera Jerman.

Flakzielgerät 76 (V-1) dan Vergeltungswaffe-2 (V-2) tidak boleh disamakan dengan sistem misil lebih moden pada zaman sekarang.

Namun kedua-dua misil ini ialah kelengkapan sangat canggih pada zaman itu. Malah Jerman juga menggunakan b0m penindik besi (armor-pi3rcing b0mb) khas untuk kapal dan kubu.

Kekalahan dalam P3rang Dunia Kedua mengakhiri peranan Jerman dalam dominasi senj4ta.

Amerika Syarikat pula diabadikan sebagai negara termasyhur berkaitan persenj4taan. Apa-apa saja berkaitan ket3nteraan mesti pasal Amerika, mungkin atas pengaruh besar dalam dunia perfileman pun.

Hubungan baik bersama Amerika Syarikat juga menjadi manfaat besar untuk Israel. Sebuah misil bernama AGM-142 Hav Nap dibangunkan semata-mata untuk meny3rang musuh dalam gua seperti di Afghanistan (Rayment, 2001).

Semakin lama, sistem m1sil pun dimajukan lagi ke arah satu matlamat yang diimpikan semua pemain industri.

Sekitar zaman 1970-an, pengetahuan ringkas tentang m1sil mesti satu perkara yang boleh dikagumi. Dilepaskan dari langit atau kapal, musuh di darat pun boleh berkec4i.

Tetapi 50 tahun kemudian, sekarang ini, sistem m1sil sudah menjadi perkara biasa. Jadi Amerika Syarikat mahu sistem yang lebih canggih.

Mereka tidak menambahkan kandungan b0m, ataupun melebihkan lagi bilangan m1sil. Sebaliknya, mereka menumpukan perhatian pada kelajuan sebuah m1sil.

Dari segi teknologi roket, hipersonik ialah satu perkara biasa untuk mereka. North American X-15 pernah saja membelah langit dengan kelajuan 7,274 km/j pada tahun 1967. Sehingga tahun 2020, rekod ini masih belum ditandingi sesiapa (Haskins, 2017).

Enam kali ganda lebih laju daripada bunyi, entahnya sekali kelip mata X-15 pun hilang. Sekarang bayangkan sebuah m1sil dengan kelajuan ini.

Tentu sekali satu mimpi ng3ri bagi musuh. Itulah apa yang Amerika Syarikat sedang buat, iaitu sebuah m1sil hipersonik.

Pihak DARPA melancarkan program MACH untuk mendapatkan rekaan dan pembentangan m1sil sebegini dengan idea dan pelaksanaan yang lengkap. Program ini terbahagi kepada dua rangkuman:

Jika berjaya, sistem pertahanan ini akan menjadi sebuah revolusi industri. Kos pembikinan pun semestinya akan turun selepas beberapa tahun, membolehkan Amerika buat apa saja dengan pakatan diplomasi sedia ada.

Malah negara-negara pengeluar m1sil juga akan membeli M1sil Hipersonik ini bagi tujuan pemb3dahan.

Dan negara-negara itu pun tentu sekali mampu mengeluarkan jenis tersendiri, terutamanya Israel yang mungkin boleh melengkapkan Iron Dome.

Tidak pelik pun jika m1sil hipersonik dijadikan punca perlumbaan senj4ta seperti zaman dulu. Kiranya siapa dapat dulu akan menang.

Berdasarkan sejarah, Amerika Syarikat tidak mudah ditewaskan dalam apa-apa jua perlumbaan. Jika Soviet lewat tiga minggu, tentu sekali Alan Shepard menjadi orang pertama memasuki angkasa.

Tempat kedua tidak menjadi penghalang untuk pencapaian Amerika yang lain, seperti pendaratan Apollo 11, 12, 14, 15, 16 dan 17.

RUJUKAN:

Haskins, C. (2017, Oktober 7). Why the piloted flight speed record hasn’t been broken in 50 years. Vice. Daripada https://www.vice.com/en_us/article/qvj5vp/piloted-aircraft-flight-speed-record-1967-nasa-air-force-william-knight-x-15

Rayment, S. (2001, Disember 16). ‘Intelligent’ m1ssile used against b1n L4den caves. The Telegraph.


Sejarah Tentera Amerika Beragama Islam

Bagi
yang melihat konteks dunia hari ini, kaitan Amerika Syarikat dengan Muslim
boleh diibaratkan seperti minyak dan air. Justeru, agak mustahil memikirkan
bagaimana orang Islam boleh memberi impak kepada pembentukan negara Uncle Sam
itu. Tetapi melihat kepada pembabitan orang Islam dalam tentera Amerika
sepanjang lipatan sejarah mereka, ternyata ia bukan sahaja mengejutkan tetapi
juga menarik.

Berdasarkan
rekod rasmi Pentagon, 4,000 tentera merupakan tentera beragama Islam dengan
2,000 lagi merupakan askar simpanan atau sebagai Pengawal Kebangsaan. Dan bagi
pihak tentera, penyertaan orang Islam sebagai tentera bukanlah sesuatu yang
baru dan boleh dikesan sejauh Perang Kemerdekaan Amerika Syarikat. Salah seorang
tentera beragama Islam yang pernah berkhidmat sebagai askar George Washington
ialah seorang lelaki Arab dari Afrika Utara bernama Yusuf Ben Ali. Selain itu,
sejarah turut menyaksikan mereka berkhidmat sama ada dengan Britain atau
Amerika Syarikat semasa Perang 1812 dan Perang Saudara Amerika Syarikat (sama
ada pihak Konfederasi atau Kesatuan).

Jika
melihat sejarah Perang Dunia Pertama pula, lebih 5,000 tentera beragama Islam
berkhidmat di bawah panji negara Uncle Sam. Nama Muhammad amat kerap didengari
sehinggakan menurut rekod rasmi tentera, terdapat 41 cara untuk mengeja nama
itu sahaja. Ini didedahkan oleh penulis ‘Muslim Veterans of American Wars’,
Amir Muhammad yang juga pengasas bersama Muzium Warisan Islam di Washington
D.C. Asal-usul mereka boleh dikesan dari banyak tempat dari Semenanjung Tanah
Arab hinggalah Turki dan Maghribi. Selain Perang Dunia Pertama, mereka juga
dikesan berkhidmat semasa Perang Dunia Kedua, Perang Korea, Perang Vietnam,
Perang Afghanistan dan Perang Iraq.

Tetapi
itu tidak menghalang berlakunya diskriminasi ke atas mereka walaupun semasa
berbakti kepada negara. Bagi veteran Tentera Udara Amerika Syarikat (USAF)
Talib Shareef, perkara ini berlaku sepanjang perkhidmatannya bersama USAF
selama 30 tahun merentasi lima kempen ketenteraan utama. Beliau bercerita,
“Bila saya menyertai tentera, mereka tidak faham tentang solat, puasa atau
kepentingan solat Jumaat. Kami terpaksa bersolat dalam stor kecil kerana tiada
ruang solat untuk Muslim. Saya terpaksa berjuang untuk mendapatkan semua hak
itu.” Bapa saudaranya merupakan seorang Marin dan penerima pingat Purple Heart
semasa kempen di Vietnam. Sementara lima daripada enam anak Talib merupakan
tentera sama ada sebagai tentera biasa, anggota USAF, anggota Marin atau
Pengawal Kebangsaan. Hari ini, beliau merupakan seorang imam di Masjid Muhammad
atau Masjid Negara di Washington D.C.

Sepanjang
WWII, anggota tentera Muslim tidak mempunyai pilihan berkenaan singkatan
pilihan agama mereka. Ini kerana pihak tentera ketika itu hanya membenarkan tag
anjing yang ada abjad C (Roman Katolik), P (Protestan) dan J (Yahudi). Dan
selama dua abad, mereka juga berjuang tanpa kelibat agamawan yang berperanan
sebagai pembimbing spiritual, satu kelebihan yang dinikmati oleh
tentera-tentera beragama lain. Kelebihan sebegitu hanya diraih pada tahun 1993
tetapi bilangan mereka masih sedikit. Selain itu, budaya ketenteraan yang tidak
mementingkan agama lain termasuk Islam juga menyukarkan mereka melaksanakan
rukun-rukun agama.

Bukti
bagi isu ini ialah pengalaman seorang veteran bernama Sultan Muhammad yang
berkhidmat dari tahun 1983 hingga 2015. Pada tahun 1998, beliau merupakan
sebahagian daripada pasukan tentera Amerika yang dihantar ke Amerika Tengah
untuk membantu kerja-kerja kemanusiaan pasca-Taufan Mitch yang meragut 20,000
nyawa penduduk di situ. Kebetulan pula, semasa beliau berada di sana, bulan
Ramadan jatuh pada bulan Disember. Bagi askar-askar beragama Kristian, mereka
boleh berkunjung ke gereja tetapi bagi tentera beragama Islam, mereka tiada tempat
untuk beribadat. Sultan bercerita, “Kami ada bahan binaan jadi saya bertanya,
‘Bolehkah saya gunakan untuk bina sebuah pondok untuk beribadat?’ Respon
mereka, ‘Maaf, tidak boleh. Ia akan digunakan untuk membina rusa kutub untuk
pameran Krismas.’”

Selain
itu, tidak ramai tahu ramai orang Islam menyertai tentera Amerika atas dasar
cintakan negara lebih-lebih lagi selepas serangan 11 September. Pada mereka,
itu merupakan manifestasi kesetiaan mereka terhadap negara Uncle Sam itu.
Tetapi itu masih gagal membuang elemen kejahilan dan kebencian yang berakar
dalam sesetengah anggota tentera. Keadaan ini juga tidak dibantu oleh beberapa
insiden membabitkan Muslim yang terpengaruh dengan dakyah al-Qaeda atau Daish
sejak beberapa tahun ini seperti insiden tembakan beramai-ramai yang dilakukan
oleh Nidal Hassan. Dan ini mengakibatkan mereka bergelut bukan saja dengan
konflik moral tetapi juga membabitkan isu mental seperti PTSD.

Melihat
kepada semua ini, tidak hairanlah mengapa ramai memilih untuk tidak menyatakan
agama sebenar mereka, satu perkara yang dilakukan tentera beragama Yahudi
semasa WWII. Talib menganggarkan hanya satu pertiga Muslim saja yang
mengisytiharkan agama mereka semasa berkhidmat dalam tentera. Pentagon juga
turut mengakui tidak mempunyai rekod terperinci sama ada yang lama mahupun yang
baru membabitkan tentera beragama Islam. Ini menyebabkan sejarawan-sejarawan
tentera berhadapan kesukaran mencari dan terpaksa meneka berdasarkan nama. Dua
yang dapat dikesan daripada rekod ialah Kapten Moses Osman, seorang pegawai
beragama Islam yang paling tinggi pangkatnya semasa Perang Saudara atau Wilbur
C. Islam yang mati semasa Perang Korea.

Begitu
juga rekod tentera di Perkuburan Kebangsaan Arlington, satu tanah perkuburan
khusus bagi anggota tentera yang terbunuh sejak era Perang Saudara lagi. Rekod
rasmi mendedahkan pihak tentera tidak tahu bilangan sebenar tentera beragama
Islam yang dikebumikan di situ dan tiada siapa yang berminat mengira batu nisan
yang ada tanda bulan dan bintang. Berdasarkan rekod rasmi di Arlington, ada 14
tentera beragama Islam yang dikebumikan di situ tetapi bilangan mereka
berkemungkinan jauh lebih ramai berbanding jumlah yang dinyatakan.

RUJUKAN:

Wright,
Robin. (2016). Humayun Khan Isn’t the Only Muslim American Hero. The New Yorker.
https://www.newyorker.com/news/news-desk/humayun-khan-isnt-the-only-muslim-american-hero


Christopher Columbus Pasti Disembelih Kalau Bukan Kerana Akal Penipunya

Sebut saja Christopher Columbus, ramai tahu kisah pelayarannya ke benua Amerika dan kepulauan Carribean. Disebabkan pelayarannya ke Dunia Baru itu, ia menjadikan majikannya Sepanyol sebagai kuasa imperialis pada abad ke-16. Tetapi kisah pelayarannya itu boleh saja berakhir dengan tragedi jika tidak kerana gerhana bulan.

Pada 12 Oktober 1492, dengan mendarat di sebuah pulau di timur laut Cuba, Columbus tiba di Dunia Baru buat kali pertama. Pulau itu kemudiannya diberi nama San Salvador atau Penyelamat Suci. Dalam tempoh 10 tahun selepas itu, tiga lagi pelayaran ke Dunia Baru diketuai Columbus.

Untuk pelayaran terakhirnya, beliau berharap dapat meneroka kawasan pesisir pantai sekitar Amerika Tengah. Tetapi Columbus berdepan masalah dalam pelayaran terakhirnya itu. Untuk ekspedisi pelayaran keempat ini, empat buah kapal digunakan iaitu Capitana, Gallega, Vizcaína dan Santiago de Palos.

Malangnya, semasa perjalanan, epidemik cacing kapal melanda kapal-kapal Columbus. Dua daripadanya terpaksa ditinggalkan berikutan kebocoran teruk yang dialami. Dua kapal Columbus yang masih elok meneruskan perjalanan sehingga mereka berlabuh di pantai utara Jamaica pada 25 Jun 1503.

Pada awalnya, penduduk di situ iaitu puak asli Arawak mengalu-alukan kehadiran mereka. Mereka menyediakan makanan dan tempat perlindungan sementara Columbus menunggu bantuan dari Hispaniola. Bagi mendapatkan bantuan di sana, beliau mengutuskan setiausaha peribadinya, Diego Méndez de Segura.

Bagaimanapun, Gabenor Hispaniola ketika itu, Nicolas de Ovando y Caceres menolak semua rayuan de Segura untuk menyelamatkan Columbus. Ini kerana Ovando amat membenci beliau dan menghalang semua usaha menyelamat krew ekspedisi keempat Columbus. Ini mengakibatkan tempoh mereka terkandas di Jamaica berlarutan selama beberapa bulan.

Orang Arawak yang semakin hilang sabar enggan membekalkan makanan terhadap krew Columbus. Dengan kebuluran mengancam kesejahteraan krewnya, beliau mengambil langkah yang dianggap berisiko tetapi logik dari segi pengiraan astronomi.

Salah satu barang dalam simpanan Columbus ialah takwim astronomi Johannes Müller von Königsberg atau nama lainnya Regiomontanus. Menerusi takwim Regiomontanus ini, para pelayar seperti Columbus dapat mengetahui kedudukan matahari, bulan dan planet-planet serta bintang-bintang dan buruj-buruj sebagai panduan pelayaran. Selepas ia diterbitkan, ia merupakan barang wajib dimiliki bagi setiap pelayar.

Dengan melihat takwim Regiomontanus, Columbus mendapati akan berlaku gerhana bulan penuh pada 29 Februari 1504. Lantas, tiga hari sebelum gerhana berlaku, satu pertemuan diadakan antara Columbus dengan pemimpin puak Arawak.

Dalam pertemuan itu, beliau memberitahu Tuhan Kristiannya marah dengan tindakan puak Arawak yang menghentikan semua bekalan makanan terhadap mereka. Dalam tempoh tiga hari, Dia akan memusnahkan bulan purnama penuh dan menjadikan ia dipenuhi dengan api. Columbus menambah menerusi insiden tersebut, itu merupakan tanda kemurkaan-Nya terhadap mereka.

Apabila tiba hari yang dijanjikan, orang Arawak merasa terkejut melihat fenomena gerhana bulan penuh yang dinyatakan Columbus. Lantas, orang Arawak merayu kepada Columbus agar campur tangan bagi pihak mereka dan menghentikan semua ini sebagai tukaran kepada bantuan makanan untuk krew kapalnya.

Columbus kemudian kembali ke kabin kapal dan mengira pergerakan fasa bulan seterusnya. Beberapa detik sebelum gerhana berakhir, beliau memberitahu orang Arawak bahawa dosa mereka telah diampunkan dan bulan akan kembali seperti biasa.

Tindakan licik Columbus berhasil membantu mereka bertahan di Jamaica untuk beberapa bulan lagi. Akhirnya, kapal penyelamat – tanpa sebarang arahan dari Ovando di Hispaniola – tiba di Jamaica dan membawa pulang krew kapal Columbus. Beliau kemudiannya pulang ke Sepanyol pada 7 November.

RUJUKAN

Rao, J. (2014, 12 Oktober). How a Total Lunar Eclipse Saved Christopher Columbus. Space.com.

Lochun, K. How the moon saved Christopher Columbus in 1504. HistoryRevealed.